Ўзбекистонда қийноқлар давом этаяпти\nЎзбекистон расмийлари рад этиб келаётганига қарамай, ҳуқуқ ҳимоячилари ва халқаро ташкилотлар бу мамлакат қамоқхоналарида қийноқлар анъанага айланиб бораётганини айтмоқдалар.\nЎзбекистон қамоқхоналарида диний айбловлар билан қамалган маҳкумларга нисбатан қийноқлар давом этяпти. Бу ҳақдаги хабарни Ўзбекистон инсон ҳуқуқлари ташаббус гуруҳи тарқатди.\nҚарши шаҳрининг 64/33 қамоқхонасида жазо муддатини ўтаётган Олим Бойматов ҳам оғир қийноқларга солинмоқда.\nТутқуннинг онаси Ҳадича Чалаҳнинг айтишича, унинг ўғли Олим 2006 йилда Ҳизбут-Таҳрирга алоқадорликда айбланиб беш йилга озодликдан маҳрум этилган эди. Ҳадича опа қамоқдаги биринчи кунидан бошлаб ўғли мунтазам тарзда қийноққа солиниб келинаётганини айтади:\n-Олимжонни Тоштурмадан Қаршидаги қамоққа кўчиришганининг иккинчи куни қаттиқ урганлар. Белига тепишган, буйраклари шишиб кетган. Яқинда эса товонини дубинка билан савашган,- деди Ҳадича опа.\nОлим Бойматов илгари безориликда айбланиб бир йил қамоқда ўтириб чиққан эди.\n-Қамалмасдан олдин Олим ичиб ва чекиб юрарди. Безори болалар билан қўшилиб безорилик ҳам қиларди.Қаерда юрганини ҳам билмасдим. Лекин безорилиги учун бир йил қамалганидан сўнг, туппа-тузук йигит бўлиб келди. Ичишни ҳам ташлади, чекишни ҳам. Оддий намозхон йигит бўлди,- дейди Хадича опа.\nУнинг айтишича, О. Бойматов ресторанда официант бўлиб ишлади. Оилага кўмаклашди. Бундан Хадича опа хурсанд бўлганлигини, лекин бу шодлиги узоққа чўзилмаганини айтади.\n- Ёмон қилиқларини ташлаб, энди икки-уч ой масжидга қатнаб, яхши йигит бўлганди. Лекин уни Ҳизбут-Таҳрирда айблаб, яна қамашди. Ҳозир ўзи ҳам қайси гуноҳи учун ўтирганини билмайди.\nОлим ҳатто Ҳизбут тахрирнинг ўзи нима эканлигини ҳам билмайди. Энди тўғри йўлга тушган боламни намозхон бўлганлиги учун қамашди, -дейди Хадича опа.\nУнинг сўзларига кўра, қамоқхонада тутқунларнинг озиқ-овқат таъминоти жуда ночор. Олиб борилган озиқ-овқатлар эса қабул қилинмаяпти.\n- Яқинда кўргани борганимда ҳатто қотган нонни ҳам олишмади. Қамоқхона бошлиғидан ҳам илтимос қилдим. Рад қилди. Шунақа қарор чиққан экан. Лекин ўғлимнинг айтишича, бир маҳал иссиқ овқат беришади, ичидан битта яримта картошкани зўрға топишаркан. Алпқоматдай ўғлимдан ҳозир фақат суяк қолган,-деди Ҳадича опа.\nАйни пайтда болалигидан юрак ҳасталиги билан оғриган Олимнинг аҳволи ёмонлашмоқда. Ҳадича опанинг сўзларига кўра, унга тиббий муолажа зарур. Лекин қамоқхона раҳбарияти бу ҳолатга бепарволик билан қарамоқда.\n-Фақат менинг ўғлим эмас, балки диний айбловлар билан қамалган бошқа маҳбуслар ҳам у ерда хўрланмоқда. Намоз ўқиганларга жуда ёмон муносабатда бўлишаркан. Уларни одам ўрнида кўришмаскан.\nҚўл-оёғини боғлаб, товонига дубинка билан роса урарканлар. Бақирмасин деб оғзини ҳам боғлаб қўйишаркан.\nОхирги марта ўғлимни шундай урганларида нима қилаётганини ўзи ҳам билмай қолибди. Боши айланиб, тикансимлар томонга қараб кетибди. Қочмоқчи деб ўйлашиб отиб қўйишларига бир баҳя қолибди,-деди маҳбуснинг онаси.\nЎзбекистон инсон ҳуқуқлари ташаббус гуруҳи раҳбари Суръат Икромовнинг айтишича, бугун Ўзбекистон қамоқхоналарида қийноқлар қўлланилиши анъана тусини олган:\n-Қийноқлар анъанага айланиб қолган. Бундан ташқари бугун Ўзбекистон қамоқхоналарида тиббий хизмат кўрсатиш ҳам, озиқ-овқат масаласи ҳам борган сари ёмонлашиб боряпти. Айниқса диний айбловлар билан қамалган тутқунларга жуда оғир бўлаётир,-деди Суръат Икромов.\nЎзбекистон ҳукумати эса қамоқхоналарда қийноқлар қўлланилишини мунтазам рад қилиб келади.


"Динни сотадиганлар билиб қўйсин..." | Azon.uz - Ахборот-таҳлилий портал\n3991 07:05 16.02.2021\nЭронлик мутафаккир Али Шариатийга 1977 йилда суюқасд уюштирилди. Унинг воқеликка қандай баҳо беришига қаранг:\n1. Расулуллоҳ саллоллоҳу алайҳи ва салламнинг замонларида масжиднинг учта томони бор эди:\n1. Диний томони.\n2. Тарбиявий томони.\n3. Сиёсий томони.\nҲар-бир фуқаро унга аъзо эди. Бугун масжид ҳашаматли қасрга айланди. Аммо унинг томонлари йўқолди.\n2. Мен кўчада кетаётиб Аллоҳ ҳақида тафаккур қилишни масжидда ўтириб оёқ кийимим ҳақида ўйлашдан кўра афзал, деб биламан.\n3. Мусулмонлар ўртасидаги уруш шиалар ва суннийлар уруши эмас. У ақида учун бўлмаяпти. Балки у давлатлар манфаати учун бўлаяпти. Қурбон бўлаётганлар эса шиа ва сунний авомларидир.\n4. Динни сотадиганлар билиб қўйсин: бир куни инсонлар уларга қарши қўзғалишади. Аммо бу қўзғолоннинг қурбони ўша кунда дин бўлишидан қўрқаман.\n5. Ўзини доимо ҳақ дейдиган кишилар билан яшаш жуда қийин.\n6. Инқилобдан илгари онг ва маданият бўлмас экан, инқилоб ўғирланганда ҳеч кимни маломат қилиб ўтирманг.\n7. Агар ҳар қандай инқилобни барбод қилмоқчи бўлсангиз, унга тоифачилик ёки диний тус беринг. Ана шунда у тўзонга айланади.\n8. Биз яна бир бор Қуръонни қабр ва маросимлардан ҳаётга қайтаришимиз лозим. Уни ўликларга эмас, тирикларга ўқишни йўлга қўйишимиз керак.\n9. Бизнинг муаммомиз бир неча асрлардан бери исломга мансуб бўлсакда, уни ҳаётга татбиқ қилмаганлигимизда эмас, балки уни ҳали ҳануз англамаганимиздадир!\n10. Уйингга ўт кетганида биров сени намозга чақирса ёки Аллоҳга тазаррули бўлишга чақирса, билгинки, бу хиёнаткорона даъватдир. Чунки бундай пайтда у чақираётган иш гарчи муқаддас иш бўлса-да, ўтни ўчирмаслик ва бошқа ишга шўнғиб кетиш эшак бўлиб қолишдир.\n11. Дин кишилари масъулиятни ҳис қилмасдан инсонларни маст қилиш билан, улардаги сезиш қобилиятини йўқотиш билан овора бўлишса, аниқки, инсонлар диндан узоқлашишади ва орзу-умидларининг рўёби учун диндан бошқа нарсани қидириб қолишади.\n12. Қиз боланинг бошига мусибат тушиб, юзи ўзгариб қолса, унга шафқат қил. Чунки у турқини яхши кўрсатиш учун соқолини тарбия қила олмайди.\n13. Мустамлака қилиш билан эшак қилиш ўртасида фарқ йўқ. Биринчиси, ташқаридан келса, иккинчиси, ичкаридан чиқади.\n14. Ошкора гапирганинг учун сени ёмон кўришлари мунофиқлик қилганинг учун яхши кўришларидан афзалдир.\n15. Отам исмимни танлаган. Боболарим фамилиямни танлашган. Мен эса йўлимни танлаганман.\n16. Ботил иш қанчалар фойдали бўлмасин, унга "хўп" дема.\n17. Агар ақлингни ҳурмат қила билсанг, у сени ўйлаганингдан ҳам олийроққа кўтаради.\n18. Улар сендаги ақл англаб қолишидан қўрқишади, жасадингнинг кучли бўлишидан эмас.\n19. Жамият ҳақида шундай фикр бор: Унинг ярми ухлаган, маст ва сеҳрланган. Қолган ярми уйғоқ, аммо қочиб кетган. Биз ухлаганлар оёққа туриши учун уларни уйғотишни истаймиз. Қочиб кетганлар эса ҳаётда қолиши учун уларни қайтаришни хоҳлаймиз.\n20. Кеча қўшним очликдан ўлди. Унинг таъзиясига қўй сўйишди.\n21. Йиллаб жиҳозларини, маҳрини ва унга совға қилинган зийнатларини, тўй харажатларини гапириб юрадиган аёл ҳур эмас, том маънода чўридир.\nМахсус Ислом дин\n42 16:00 06.03.2021\n119 15:16 06.03.2021\n274 15:01 06.03.2021\n102 14:30 06.03.2021\n221 14:05 06.03.2021


Бутун дунё мусулмонларига ийд қурбон байрами муборак бўлсин! - | Hizb-Uzbekiston.info\nHome›ЎЗБЕКИСТОН›Бутун дунё мусулмонларига ийд қурбон байрами муборак бўлсин!\nБутун дунё мусулмонларига ийд қурбон байрами муборак бўлсин!\nАллоҳу Акбар! Аллоҳу Акбар! Ла илаҳа иллаллоҳ!\nАллоҳу Акбар! Аллоҳу Акбар! Ва лиллаҳил ҳамд!\nБутун оламлар роббиси ва мураббийси бўлган Аллоҳ Субҳанаҳуга ҳамду санолар, шон–шарафлар бўлсин! Бутун мақтовлар ёлғиз Аллоҳникидир. Унга ҳамдлар айтамиз, Ундан мағфират сўраймиз. Кимни Аллоҳ ҳидоят қилса, демак у ҳидоятланибди, кимни адаштирса, уни тўғри йўлга солгувчи топилмас. Гувоҳлик бераманки, Аллоҳдан ўзга илоҳ йўқдир ва яна гувоҳлик бераманки, жанобимиз Муҳаммад (с.а.в.) Унинг бандаси ва элчисидир! Ҳамда инсоният учун ҳидоят машъали бўлган, йўлбошчимиз, раҳбаримиз, саййидимиз Муҳаммад (с.а.в.) га, у кишининг оиласи ва асҳобларига сизу бизлардан саловату саломлар бўлсин! У кишига эргашиб, ҳидоят йўлини танлаган, Аллоҳнинг ҳукмини олий қилиш йўлида молию жони билан фаолият майдонига қадам қўйганларга Аллоҳнинг раҳмати, мағфирати бўлсин!\nУшбу кун сизу биз Ислом уммати Зулҳижжа ойининг ўнинчи кун тонгини қарши олмоқдамиз. Бу улуғ ва ғаниматли бўлган Зулҳижжа ойи барча асрларда Ислом ва мусулмонлар учун баракотли, ҳайрли, раҳмат ойи бўлиб келган. Бу ой Исломнинг асосий рукнларидан бири бўлган Ҳаж ибодати адо қилинадиган ойдир. Ушбу маросим мусулмонлар учун ҳам зиёрат, ҳам саёҳат ҳамда бутун ер юзидаги уммат вакилларининг бир-бирлари билан дийдор кўришадиган, умматнинг келажакдаги иқтисодий, сиёсий ишларига янги режалар тузадиган буюк жамланишдир.\nЕр юзига Халифалик давлати соя солиб турган ўн асрдан зиёд давр мобайнида давлат раҳбари, яъни мўминлар амири бўлган халифа ўз волийларини ҳаж маросимида жамлар, раиятнинг бошқаруви борасида маслаҳатлашар, умматнинг фаровонлиги, тараққиёти учун керакли тавсияларни берар эди. Бир сўз билан айтсак, уммат етакчилари ўз фуқаросининг ғами билан яшар, давлат ўз фуқароларини бошқариш ва ҳимоялаш хусусида келгусидаги режаларини белгилар эди. Ҳа, улар мусулмонларнинг ҳақиқий пешволари бўлганларки, жанг майдонларида сафларнинг олдинги қаторида турар эдилар. Шунинг учун ҳам мусулмонлар халифасидан, волийсидан мамнун бўлган холда, халифалар эса ўз қўл остидаги фуқароларидан рози бўлган холда хотиржамликда хаёт кечирар эдилар. Мусулмонлар халифа бирон бир эзгулик қилса, унга ёрдам беришар, қўллаб-қувватлашар, хато қилса муҳосаба ва тафтиш қилиб тўғрилашар эди.\nАммо умматнинг бугунги куничи? Ушбу улуғ байрамни Ислом уммати қандай қарши олмоқда? Умматнинг химоячиси бўлган Халифалик давлати тикланмаган, кўпгина мусулмонлар юртлари ғанимлар томонидан босиб олинган, ҳамма ёқни илмонийлик, куфр сақофати ва фикрлари босиб кетган, исломий юртлар ҳукмдорларнинг мамлакатнинг тараққиёти билан ҳам, фуқаросининг фаровонлиги билан ҳам иши йўқ, кофирлар билан апоқ-чапоқ, яҳудийлар жиноятларига нисбатан қўл қовуштириб турган, ўз халқининг фожеасидан хурсанд бўлиб турган бир кунларда кутиб олмоқдамиз!\nИнсоният кўз ўнгида содир бўлаётган Шом ва Бирмадаги қирғинлар ушбу асрнинг буюк фожеаси сифатида тарихнинг қонли саҳифаларини тўлдирмоқда. Қарийб, олтинчи йилки муқаддас Шом заминидаги уруш олови бир лаҳзада тўхтагани йўқ. 2015 йил 30 сентябридан рус босқинчиларининг харбий учоқлари шу кунга қадар ҳаво ҳужумларини давом эттирмоқда. Ушбу заминдаги мусулмонлар бирор кун хотиржам уйқуга ётганлари йўқ, сабаби уларга қарши ҳар қандай инсонийлик сифатидан ҳоли бўлган Америка бошчилигидаги халқаро кучлар, ўзларининг сиёсий мақсадларини амалга ошириш учун инсониятга қарши барча ёвузликлардан фойдаланмоқдалар. Натижада миллионлаган тинч аҳоли вакилларини муқаддас қонлари сув каби оқмоқда. Норасида гўдакларнинг оҳу-фарёди дунёдаги барча холис инсонларни қалбларини ларзага солмоқда.\nЭй Ислом Уммати! Сизу-биз уммати Муҳаммадга бир халифа, бир байроқ остида байрам қилиш онлари келмадими? Зулм, тазйиқ, таъқиб остида янчилишдан зерикмадингизми? Наҳотки, шунча азизлигимиз топталса ҳам, Исломни ҳаётга қайтариш ўрнига қўл қовуштириб турамиз! Аждодларимизни шони-шавкатини бутун оламга олиб чиққан буюк неъмат, яъни бутун оламлар Роббиси сизу-бизга буюк туҳфа қилиб берган Исломга ҳаётимизнинг асосий манбаи сифатида қараш вақти етиб келди! Эй, ўзини Ислом умматиданман, деган даъвода юрган мусулмон аҳли, сизларга шуни таъкид билан айтамизки, Аллоҳнинг ҳукмлари Ўзининг изни ила ҳаётга қайтиш арафасида турибди.\nПайғамбар (с.а.в.) нинг башоратлари рўёбга чиқиш кунлари кун сайин, соат сайин яқин келмоқда. Агар сизлар жиддий ҳаракат қилмасангиз, бошқалар келиб шу ишнинг уддасидан чиқиш шарафига муяссар бўлишади. Зеро, Аллоҳ бу буюк ишни шу шарафга лойиқ одамларнинг қўллари ила амалга ошириши муқаррардир! Яна шуни билингизки, Аллоҳ Азза ва Жалланинг дини ҳаёт майдонига кириб келишида ҳеч шак-шубҳа йўқ. Аниқки, Буюк ва Азиз Аллоҳнинг дини барча юртларни бошқаргай, ер юзидаги ҳар бир шаҳарлигу кўчманчининг уйига кириб боргай. Пайғамбарлик минҳожи асосидаги Халифалик Аллоҳ изни ила албатта бўлгай. Бу – ҳабибингиз Мустафо САВнинг башоратларидир. Пайғамбаримиз соллалоҳу алайҳи васаллам айтадилар:\n» إِنَّ اهللَ زَوَى لِيَ التأْرَضَ فْرَنْيْتُ مَشَارِقْهَا وَمَغَارِبَهَا، وَإِنَّ مُلتكَ نُمَّتِيْ سَيَبْلُغُ مَا زُوِيَ لِيْ\nمِنْهَا، وَنُعْطِيتُ التكْنْزَيْنِ التأْحْمَرَ وَالتأْبْيَضَ\n«Аллоҳ ерни менга йиғиб кўрсатди, шунда унинг кун чиқишдан кун ботишигача барча жойларини кўрдим. Аниқки, Умматим мулки менга йиғиб кўрсатилган жойларгача етиб боради ва менга икки, яъни қизил ва оқ хазина берилди». Имом Аҳмад ривояти.\nМана шундай шарафга эга бўлишга ошиқинг! Аллоҳ ва Унинг Росули ваъдаларига садоқат билан иш олиб бораётган даъватчиларни қўллаб-қувватланг! Аллоҳ ва Расулига ёрдам берган ва натижада Аллоҳ ҳам уларга ёрдам бериб, уларни азиз қилган, Аллоҳ улардан рози бўлиб, улар ҳам Аллоҳдан рози бўлган ансорийлардек бўлинглар. Буюк қудрат эгаси бўлган зот айтади:\n– „Албатта, Биз пайғамбарларимизга ва иймон келтирган зотларга ҳаёти дунёда ҳам, гувоҳлар (ҳозир бўлиб) турадиган Кунда (қиёматда) ҳам ёрдам берурмиз“. (40:51)\nУшбу онларда, яъни қалбларимиз эриб, ҳар қандай дунё машаққатлари охират қийинчиликлари олдида арзимас нарса эканлигини вужудимиз билан сезаётган бир лаҳзада, Роббимизни мададига қанчалар муҳтож эканлигимизни кўз олдимизга келтириб, биргалашиб дуо қилайлик!\nПарвардигоро, мусулмонларни хўрланган, аёлларимизу қизларимизни номуси топталган, гўдакларимизни бешигидаёқ ўлдирилган, йигитларимизни асир олинган ҳолда кўришга тоқатимиз қолмади. Ўзингни нусратингга бизларни кўп интизор қилмагин, тоқатимиздан ортиқ юк юкламагин, Сен бизларни ҳолимиздан хабардор зотсан!\nПарвардигоро, бизга ҳам Пайғамбар САВнинг ансор ёрдамчиларидек, ансорийларни юборгин!\nПарвардигоро, яқин кунларда бизга ҳам Пайғамбар САВга берганингдек нусрат неъматингни бергин!\nПарвардигоро, бутун инсониятни зулматдан нурга олиб чиқувчи рошид Халифалик Давлатини эълон қилиниши билан қалбларимизни хушнуд айлагин!\nПарвардигоро, бизни кўп интизор этмагин, тоқатимиздан ортиқ юкни бизларга юкламагин, амалларимизга риё аралашиб ҳузурингга қўлларимиз қуруқ боришидан паноҳ бергин!\nПарвардигоро, ҳидоятга бошлаганингдан сўнг адашиб сенга осий, кофир, мушрик, мунофиқ кимсалардан бўлиб қолишдан бизларни сақлагин!\nПарвардигоро, ўз росулинг қалбига хурсандчилик солганингдек, бизларнинг қалбларимизга ҳам хурсандчилик солгин!\nПарвардигоро, Ўз ҳабибинг Муҳаммад Мустафо САВнинг дилларига ато этганингдек бизларнинг ҳам дилларимизга ором ато этгин!\nПарвардигоро, бутун дунёдаги золимларнинг зах ертўлаларида ётган барча мазлум биродарларимизга, мазлума опа сингилларимизга чиройли сабр бергин!\nПарвардигоро, Ўзингни муқаддас еринг бўлмиш Шом диёрларида бўлаётган ҳаракатларга мададкор бўлгин! У ерларда тўкилган норасида гўдакларнинг қонини, мазлума муслималарни қонини, холис мужоҳидлар қонини зое қилмагин!\nПарвардигоро, Сен буюк куч-қудрат Эгасисан ҳамда ўз ишингга ғолиб, музаффар бўлган ва биз мўминларга меҳрибон, раҳмли зотсан!\nПарвардигоро, ушбу ийдимиз Халифаликсиз, қолқонимизсиз, зафарлару ғалабаларсиз, мустамлакачиларни қўли остида кучсиз, обрў-эътиборсиз, ғам-ғуссада ўтказаётган энг сўнгги кунимиз бўлишини сендан ёлвориб сўраб қоламиз!\nПарвардигоро, бизни бир лаҳзада, балки унданда оз фурсатда ўз ҳолимизга ташлаб қўймагин! Биз Сендан розимиз, Сен ҳам биздан рози бўлгин!\nПарвардигоро, Сенга ёлвориб сўраниб кўтарган қўлларимизни қуруқ қайтармагин, сен дуоларимизни қабул қилгувчи, меҳрибон ва раҳмдил Парвардигоримизсан!\nБутун оламлар Роббиси бўлган Аллоҳ Таолога ҳамду-санолар, шон-шарафлар бўлсин!!! Аллоҳу Акбар! Аллоҳу Акбар! Аллоҳу Акбар!\nБарчаларимизга ийд қурбон байрами муборак бўлсин!\nХизб ут—Таҳрирнинг Ўзбекистондаги медиа офиси\nХалқаро тизим ҳамон Умматнинг Суриядаги қўзғолонига макр қилишда давом этмоқда


Бухорода пенсия жамғармаси туман бўлими ҳаракати ғайриқонуний деб топилди - Халқ сўзи\n16:04 25 Октябр 2021 Жамият\nТурмуш ўртоғининг вафот этиши Ромитан туманида яшовчи Усмон Муродовни мушкул аҳволга солиб қўйди. Ахир ҳали вояга етмаган фарзандлари бор. Сўраб-суриштирган эди, танишлари пенсия жамғармасига мурожаат қилишни маслаҳат беришди.\nТурмуш ташвишларим хийла енгиллашар, деган умидда бюджетдан ташқари Пенсия жамғармаси Ромитан туман бўлимига бориб вояга етмаган фарзандларининг онаси вафот этганлиги сабабли боқувчисини йўқотганлик нафақасини тайинлашни сўради. Аммо ташкилот марҳума билан ўрталарида қонуний никоҳдан ўтгани тўғрисида гувоҳнома йўқлигини важ қилди. Мурожаатчининг тарвузи қўлтиғидан тушди. Бироқ кўнглининг бир четида “Қонун мен томонда.Ҳақ барибир юзага чиқади”, деган ишонч бор эди.\nШундан сўнг у Ромитан туман адлия бўлимига мурожаат қилди. Мутахассислар ҳолатни атрофлича ўрганди ва бюджетдан ташқари Пенсия жамғармаси туман бўлими ҳаракатлари ғайриқонуний деб топилди. Боқувчисини йўқотганлик нафақасини тайинлаш мажбуриятини юклаш тўғрисида Бухоро туманлараро маъмурий судига ариза киритилди. Ўз навбатида суд жамғарма туман бўлими зиммасига мурожаатчининг вояга етмаган фарзандларига нисбатан боқувчисини йўқотганлик нафақасини тайинлаш мажбуриятини юклади. Шу тариқа адолат қарор топди.\nБухоро вилоят адлия бошқармаси маълум қилишича, жорий йилнинг 9 ойи давомида 3 минг 400 дан зиёд мурожаат келиб тушган.Уларнинг аксарияти қонуний ечимини топган.


САЙЛОВЛАР ОЧИҚ, ОШКОРА ВА ЖАҲОН СТАНДАРТЛАРИГА МОС ЎТИШИ НИМАГА БОҒЛИҚ?\nЖамият 26.02.2019 337\nСАЙЛОВЛАР ОЧИҚ, ОШКОРА ВА ЖАҲОН СТАНДАРТЛАРИГА\nМОС ЎТИШИ НИМАГА БОҒЛИҚ?\nФаол ва пассив сайлов ҳуқуқи нима?\nЎзбекистон Республикаси Конституциясининг 117-моддаси сайловга оид муносабатлар ва сайлов тизимига бағишланган. Унда ҳар бир фуқаро давлат ҳокимияти вакиллик органларига сайлаш ва сайланиш ҳуқуқига эгалиги, овоз бериш ҳуқуқи тенглиги ва эркинлиги кафолатланган. Айтиш жоиз, демократиянинг вакиллик ва бевосита шакллари мавжуд. Вакиллик шаклида фуқаролар давлатнинг қонунчилик, ижроия ва бошқа функцияларини бажарувчи органларини сайлаб, ўзлари унда бевосита иштирок этмайдилар. Сайлаш - фаол сайлов ҳуқуқи, сайланиш - пассив сайлов ҳуқуқи ҳисобланади. Давлат бошлиқларини сайлаш ва умумхалқ овоз бериш (референдум) йўли билан иштирок этиш демократиянинг бевосита шакли ҳисобланади.\nСайловда кимлар қатнашади ва кимлар қатнашмайди?\nАввало, фуқаролар ижтимоий аҳволи, миллий мансублиги, тили, динга муносабати ва жинсидан қатъи назар тенг сайлов ҳуқуқига эгалигини таъкидлаш жоиз. Ҳар бир фуқаро - сайловчи бир овозга эга. 18 ёшга тўлган фуқаролар сайлаш, 25 ёшга тўлган ҳамда камида 5 йил Ўзбекистон Республикаси ҳудудида муқим яшаётган фуқаролар Қонунчилик палатаси депутатлигига сайланиши мумкин. 21 ёшга тўлган ҳамда камида 5 йил Ўзбекистонда муқим яшаётган фуқаролар маҳаллий вакиллик органига сайланиши мумкин. Маҳаллий вакиллик органига сайланган ва 25 ёшга тўлган фуқаролар Сенат аъзолигига сайланиш ҳуқуқига эгадирлар. Сайловлар умумий, тенг ва тўғридан-тўғри сайлов ҳуқуқи асосида яширин овоз бериш йўли билан ўтказилади.\nЎз навбатида бир фуқаро бир вақтнинг ўзида иккидан ортиқ давлат ҳокимияти вакиллик органининг депутати бўлиши мумкин эмас. Суд томонидан муомалага лаёқатсиз деб топилган фуқаролар ва суд ҳукми билан озодликдан маҳрум этиш жойларида сақланаётган шахслар қонунчиликда белгиланган тартибда сайловда қатнашмайдилар.\nАсосий қонунимизда қайд этилишича, Ўзбекистон Республикаси Президенти сайлови, Қонунчилик палатасига ва маҳаллий вакиллик органларига сайлов тегишинча уларнинг конституциявий ваколат муддати тугайдиган йилда - декабрь ойи учинчи ўн кунлигининг биринчи якшанбасида ўтказилади. Демак, жорий йилнинг декабрида Ўзбекистон Республикаси Олий Мажлиси Қонунчилик палатаси ва халқ депутатлари маҳаллий Кенгашларига сайловлар бўлиб ўтади, Сенат шакллантирилади.\nҚайси орган масъул?\nМарказий сайлов комиссияси Президент, Олий Мажлис сайловини, Ўзбекистон Республикаси Референдумини ташкил этиш ва ўтказиш учун тузилади. Марказий сайлов комиссияси фаолияти самарадорлигини ошириш, сайловларни ўтказишда жамоатчилик назоратини кучайтириш, замонавий халқаро сайлов стандартларини жорий этиш, сайлов комиссиялари аъзолари ва ходимларини моддий рағбатлантиришнинг янги механизмларини жорий этиш мақсадида Президентнинг 2018 йил 6 ноябрдаги "Ўзбекистон Республикаси Марказий сайлов комиссияси фаолиятини такомиллаштириш бўйича ташкилий чора-тадбирлар тўғрисида"ги қарори қабул қилиниб, Сайлов кодекси лойиҳаси ишлаб чиқилди. Кодекс лойиҳаси айни пайтда Қонунчилик палатасида кўриб чиқилмоқда ва қабул қилиниш арафасида.\nЭкопартияга яна аввалгидек махсус ўрин ажратиладими?\n"Ўзбекистон Республикаси Олий Мажлисига сайлов тўғрисида"ги Қонунга кўра, Қонунчилик палатасига сайлов ўтказиш учун 135 та ҳудудий сайлов округи тузилиб, ҳар бир округдан бир нафар депутат сайланади. Марказий сайлов комиссияси сайлов округлари рўйхатини уларнинг чегаралари ва сайловчилар сонини кўрсатган ҳолда сайловга камида 75 кун қолганда эълон қилади.\nБугунги кунга қадар Қонунчилик палатасининг 135 депутати кўппартиявийлик асосида ва 15 нафари Ўзбекистон экологик ҳаракатидан сайланар эди. 2018 йилнинг 14 ноябрь куни Ўзбекистон экологик партияси ташкил этилиб, жорий йилнинг 24 январь куни юртимиздаги бешинчи сиёсий партия сифатида Адлия вазирлиги томонидан давлат рўйхатидан ўтказилди. Бунга қадар, Ўзбекистон "Миллий тикланиш" демократик партияси, Тадбиркорлар ва ишбилармонлар ҳаракати - Ўзбекистон либерал-демократик партияси, Ўзбекистон Халқ демократик партияси ва Ўзбекистон "Адолат" социал-демократик партияси мавжуд эди. Парламент қуйи палатасидан Экологик ҳаракат вакиллари учун 15 та махсус ўрин ажратишдан воз кечилиб, бошқа партиялар билан тенг шароитда курашиш жорий қилинди. Бу борада қонунларимизга тегишли ўзгартиш ва қўшимчалар киритилмоқда.\nДепутатликка номзод кўрсатиш учун қанча имзо йиғиш керак?\nСайлов комиссияси бошланганлиги аввалги чақириқ Қонунчилик палатаси депутатларининг ваколат муддати тугашидан камида уч ой олдин Марказий сайлов комиссияси томонидан эълон қилинади. Қонунчилик палатасига сайлов Марказий сайлов комиссияси, округ, участка сайлов комиссиялари томонидан ташкил этилади ва ўтказилади. Сиёсий партия сайловда иштирок этиш учун сайловга камида 70 кун қолганда Марказий сайлов комиссиясига ҳужжат топшириши керак. Сиёсий партия сайловда иштирок этишни қўллаб-қувватловчи камида 40 минг сайловчининг имзосини тўплаган тақдирдагина депутатликка номзодлар кўрсатиши мумкин. Вилоятларнинг ҳар бирида сиёсий партия қирқ минг сайловчининг кўпи билан саккиз фоизи имзосини тўплаши мумкин.\nПартиясиз киши депутатликка номзод этиб кўрсатилиши мумкинми?\nОлий Мажлис Қонунчилик палатаси депутатлигига номзодлар кўрсатиш ҳуқуқига сиёсий партиялар эга. Мазкур жараён сайловга олтмиш беш кун қолганда бошланади ва қирқ беш кун қолганда тугайди. Номзодлар сиёсий партиянинг юқори органлари томонидан кўрсатилади. Хотин-қизлар сони сиёсий партиялардан кўрсатилган депутатликка номзодлар умумий сонининг камида ўттиз фоизини ташкил этиши лозим. Сиёсий партиялар фақат ўз партияси аъзосини ёки партиясизларни номзод қилиб кўрсатиши мумкин. Сиёсий партиянинг раҳбари депутатликка номзодни рўйхатга олишни илтимос қилиб, тегишли ҳужжатларни илова қилган ҳолда Марказий сайлов комиссиясига ариза билан мурожаат этади. Номзодларни рўйхатга олиш сайловга ўттиз беш кун қолганда тугалланади.\nҚонунчилик палатаси депутатлигига номзод ўн нафарга қадар ишончли вакилга эга бўлиши мумкин. Сиёсий партия шахсни депутатликка номзод этиб кўрсатиш тўғрисидаги қарорини сайловга кечи билан беш кун қолганда бекор қилиш ҳуқуқига эга. Депутатликка номзод сайловга қадар истаган вақтда номзодликдан воз кечиши мумкин, бу ҳақда Марказий сайлов комиссиясига ариза билан мурожаат қилиши керак.\nАгар сайловда рўйхатга киритилган сайловчиларнинг 33 фоизидан ками иштирок этган бўлса, сайлов ўтмаган ҳисобланади. Овоз беришда иштирок этган сайловчиларнинг ярмидан кўпининг овозини олган номзод депутат этиб сайланган ҳисобланади. Иккитадан ошиқ номзод қўйилиб, ҳеч бири сайланмаса, икки ҳафта ичида энг кўп овоз олган икки нафар номзод учун такрорий овоз бериш ўтказилиб, кўп овоз олгани сайланган ҳисобланади. Кўпи билан иккита номзод қўйилиб биронтаси ҳам сайланмаса ёки сайлов ўтмаган деб топилса бир ой ичида такрорий сайлов ўтказилади.\nЮз кишидан иборат Сенат аъзоларининг бир қисми тенг миқдорда - олти кишидан Қорақалпоғистон Республикаси, вилоятлар ва Тошкент шаҳридан сайланиб, ўн олти нафари Президент томонидан тайинланади. Сенатга сайлов маҳаллий давлат ҳокимияти вакиллик органлари сайланганидан кейин бир ойдан кечиктирилмай ўтказилади. Сенат аъзолари вилоят, шаҳар ва туман вакиллик органларининг қўшма мажлисида сайланади. Бошқа номзодлардан кўпроқ, башарти жами депутатларнинг эллик фоизидан ортиғи уларни ёқлаб овоз берган бўлса, сайланган деб ҳисобланади.\nМаҳаллий вакиллик органларига сайловлар эса маҳаллий Кенгаш депутатларининг ваколат муддати тугашидан камида уч ой олдин Марказий сайлов комиссияси томонидан эълон қилинади. Бу сайловлар вилоят сайлов комиссияси, туман ва шаҳарлар, округ, участка сайлов комиссиялари томонидан ташкил этилади ва ўтказилади.\nВилоят, туман ва шаҳар сайлов комиссияси тегишли халқ депутатлари Кенгаши томонидан сайловга камида саксон кун қолганда комиссия раиси ва 6-14 нафар аъзодан иборат таркибда тузилади. Фаолиятини кейинги сайлов компанияси бошлангунга қадар давом эттиради. Вилоят Кенгашига сайлов ўтказишда 60 тадан кўп бўлмаган, туман ва шаҳар Кенгашларига 30 тадан кўп бўлмаган ҳудудий сайлов округи тузилади. Ҳар бир округдан битта депутат сайланади. Сайлов участкалари, қоида тариқасида, камида 20 нафар ва кўпи билан 3 минг нафар сайловчидан иборат этиб тузилади. Сайловлар эрталаб соат 6 дан кеч соат 20 га қадар ўтказилади.\nМаҳаллий Кенгаш депутатлигига сайловлар қандай ўтади?\nВилоят Кенгаши депутатлигига номзодлар сиёсий партиялар, туман, шаҳар Кенгашига депутатлар сиёсий партиялар ва фуқаролар ўзини ўзи бошқариш органлари томонидан кўрсатилади. Номзодлар кўрсатиш сайловга 65 кун қолганида бошланиб, 45 кун қолганида якунланади. Номзодларни сиёсий партияларнинг вилоят, туман, шаҳар органлари ва фуқаролар йиғинлари (вакиллар йиғилиши) кўрсатади. Депутатликка номзодлар уч нафарга қадар ишончли вакилга эга бўлиши мумкин. Сиёсий партия, фуқаролар йиғини шахсни депутатликка номзод этиб кўрсатиш қарорини сайловга кечи билан беш кун қолгунча бекор қилиши мумкин. Номзод сайловга қадар истаган вақтда номзодликдан воз кечишга ҳақлидир.\nОкруг бўйича сайлов натижалари сайлов комиссияси мажлисида аниқланади ва баёнда акс эттирилади. Сайловда сайловчилар рўйхатига киритилган сайловчиларнинг ўттиз уч фоизидан ками иштирок этган бўлса, сайлов ўтмаган ҳисобланади. Овоз беришда иштирок этган сайловчилар ярмидан кўпининг овозини олган номзод сайланган деб ҳисобланади. Такрорий овоз бериш икки ҳафта, такрорий сайлов эса бир ой ичида ўтказилади.\nҚайд этиш лозим, сайловлар жараёнида замонавий ахборот-коммуникация технологияларини жорий этиш, фуқароларимизнинг доимий ва вақтинча яшаш жойларига аниқлик киритиш борасида ишлар бошлаб юборилган. Сайловлар бошлангунга қадар сайловларга оид қонунларимизга ҳам ўзгартиш ва қўшимчалар киритилади. Мақсад сайловларни очиқ, ошкора ва жаҳон стандартларига мос равишда ўтказишга қаратилган. Сайловларга оид қонун талабларини бузганлик учун жавобгарлик, сайловлар ўтказиш жараёнида ҳуқуқий маданият масалалари хусусида кейинги мақолада фикр юритамиз.


ҚАНДЛИ ДИАБЕТДА ОЁҚЛАР ПАРВАРИШИ МУҲИМ!\nКун давомида жуссамизни кўтариб юрадиган оёқларимизга қанчалар оғирлик тушишини тасаввур қилиш қийин эмас. Айтайлик, оёқ кафтида қадоқ ёки ёриқлар пайдо бўлса, қанчалар азобланамиз! Соғлом одамлар бундай муаммоларни оддий қабул қилишади, бироқ қандли диабетга чалинганлар учун арзимаган зарарланиш ва инфекциялар ҳам оғир асоратларга олиб келиши мумкин. Айниқса, бу дардга қарши узоқ йиллардан бери курашиб келаётганлар ва кексаларнинг оёқларида томирлар зарарланиб, қон айланиши бузилади. Устига-устак, қон таркибида қанд миқдорининг ортиқ бўлиши нерв учларини ҳам зарарламай қўймайди. Оқибатда бемор босим, оғриқ ва иссиқликни сезиш имкониятидан айрилади. Ваҳоланки, оғриқ одам организми учун жуда зарур, чунки у хавфдан огоҳ этади. Шунинг учун ҳам қандли диабет касаллигида оёқлар парваришига алоҳида эътибор қаратиш талаб этилади.\nТери қуриб қолмасин!\nҲар куни оёқларингизни яхшилаб ювинг, яхшиси, болалар совунидан фойдаланинг. Сув ҳароратини ўлчанг (масалан, тирсак билан).\nОёқларингиз сувда 5 дақиқадан ортиқ турмасин.\nОёқ бармоқлари орасидаги терига алоҳида эътибор беринг.\nОёқларни юмшоқ сочиқ билан яхшилаб артинг, тирноқларингизни жуда қисқа қилиб ва бурчакларини айлана тарзда қирқманг.\nТерининг юмшоқлиги, эгилувчанлигини сақлаш зарур. Чунки қон томирларининг узоқ вақт шикастланган ҳолда бўлиши терининг жуда қуриб қолиши ва осонлик билан ёрилишига сабаб бўлиши мумкин. Яхшиси, намловчи кремдан фойдаланинг.\nЯхши ёритилган жойда ойнадан фойдаланган ҳолда оёқларингиз ва уларнинг кафтини кўздан кечиринг. Бармоқларингиз орасидаги терига, тери қатламидаги ёриқларга, қирилган, тирналган, қавариқ жойларга, яраларга, тери қатлами рангининг ўзгаришига, ҳарорат ва таъсирни сезиш қобилиятининг ўзгаришига эътибор беринг.\nПойабзал қулай бўлсин!\nОёқларингиз тагини асранг, кўчада ҳам, уйда ҳам оёқяланг юрманг. Табиий матолар (жун, пахта)дан тайёрланган оқ тусли пайпоқ кийганингиз маъқул. Пайпоқнинг резинаси оёқни қисмаслиги керак, акс ҳолда оёқларда қон айланиши бузилиши мумкин. Пайпоқларни ҳар куни алмаштиринг, оёқни иссиқлик асбобларидан узоқ сақланг.\nПойабзални синчиклаб танланг, у тегишли ўлчамда ва қулай бўлиши зарур. Орқа тарафи мустаҳкам, усти юмшоқ, тумшуғи кенг ёки тўртбурчак шаклдаги, қалин амортизация қилувчи спорт пойабзали ёки кроссовка қийган маъқул. Ана шундай пойабзалларнинг аксариятида олинадиган патаклари бўлади, чунки бемор ўзига керакли патаклар сонини ўзи белгилаши зарур (масалан, оёқлари шишганда).\nПойабзални кийишдан олдин унинг ичи текислигига ишонч ҳосил қилинг.\nЎзингизни ўзингиз даволаманг!\nҚандли диабет касаллигида оёқ кафтлари озгина шикастланса ҳам узоқ вақт битмайди ва фаол даволашни талаб этади. Бундай пайтда яраланган жойга яхшилаб кучсиз антисептик суртинг, сўнг қуруқ мато босинг. Зелёнка ёки йод каби антисептиклардан фойдаланиш керак эмас. Чунки дорининг ранги шифокорга яллиғланиш даражасини ёки инфекция бор-йўқлигини аниқлаш имконини бермайди.\nСўгал, қадоқ ёки терининг дағаллашган жойларини йўқотувчи дорилардан фойдаланманг. Агар яра 2-3 кун мобайнида битмаса, подиатрист ёки кероподист каби мутахассисларга мурожаат қилинг. Ўзингизни ўзингиз даволаманг!\nИчиш ва чекиш — энг катта душман!\nМаълумки, қандли диабетда майда қон томирлари зарарланади, тўқималарнинг озиқланиши ва қон билан таъминланиши бузилади. Худди шу бузилишлар инсульт, миокард инфаркти, буйраклар ва кўзларда, оёқ-қўлларда жиддий асоратлар ривожланиши учун замин яратади. Сигарета чекиш ва спиртли ичимликлар истеъмол қилиш ана шу асоратларни янада кучайтиради.\nСпиртли ичимликлар таркибидаги глюкоза қандли диабетга чалинган беморга қўшимча салбий таъсир кўрсатади.


Ғаройиб ҳодисалар - BBC O'zbek\nПоезд тагидан тирик чиқди...\nҲиндистон шарқида юк поезди уриб юбориб, темир йўл ўртасига йиқилиб тушган 45 яшар аёл, ҳеч бир жойи лат емай, омон қолди.\nМақолани тўлалигича ўқинг Поезд тагидан тирик чиқди...\nКалифорния қовоқлар кўригида қарийб бир тонна келадиган қовоқ ғолиб бўлди. 13 Октябр 2015\nМақолани тўлалигича ўқинг Ҳақиқий томошақовоқ\nЭнди ҳар бир аёл она бўла олади\nШвецияда кўчириб ўтқазилган бачадондан илк бола туғилди. Бу дунёда фарзанд кўролмаётган аёллар учун энг яхши хабардир.\nМақолани тўлалигича ўқинг Энди ҳар бир аёл она бўла олади\nМиянгиз аёлми ё эркакми?\nСўнгги тадқиқотларга кўра, эркак ва аёл мияси ўртасидаги фарқ катта эмас. Жамият ва атроф-муҳит таъсири остида мия жинсга мос ривожланади. Аммо маймунларда ўтказилган тажрибага қаралса, жинс ва мия орасидаги боғлиқликни ҳали илм-фан тўла ўрганолмаган.\nМақолани тўлалигича ўқинг Миянгиз аёлми ё эркакми?\n'Бейонсени кутсам, афсус Обама келди'\n'Бейонсени кутгандим, афсус Обама келди' - деб АҚШ президенти ташрифидан ҳафсаласи пир бўлганини изҳор этди америкалик ўқувчи қизалоқ.\nМақолани тўлалигича ўқинг 'Бейонсени кутсам, афсус Обама келди'\nЛивия пойтахти Триполидаги АҚШ элчихонаси ҳовузида чўмилаётган жангарилар акс этган видеотасвирлар интернетга чиқиб кетган. Хавфсизлик хавотирлари боис ташлаб кетилган АҚШ элчилиги биноси ҳозир қуролли жангарилар қўлига ўтган.\nМақолани тўлалигича ўқинг Жангарилар чўмилганда...\nЭринмаган одамлар ё сувдаги келин-куёв\nХитой халқи бойир экан, одамлар сув остида тўй қилиш каби ажабтовур урф-одатларни ўйлаб топишмоқда. Бу тўқликка шўхликми ва ё оддий орзу ҳавас? 2 Сентябр 2014\nМақолани тўлалигича ўқинг Эринмаган одамлар ё сувдаги келин-куёв\nОчик коинотда космонавтлар фазо кемасини тузатишди\nМақолани тўлалигича ўқинг Очик коинотда космонавтлар фазо кемасини тузатишди\nФиллар инсонларни тушунишадими? Филлар инсонларни тушунишадими? 14 Октябр 2013\nМақолани тўлалигича ўқинг Филлар инсонларни тушунишадими? Видео\nСаратон тўқималарини топиб оладиган 'ақлли' жарроҳлик тиғи яратилди\nМақолани тўлалигича ўқинг Саратон тўқималарини топиб оладиган 'ақлли' жарроҳлик тиғи яратилди


Kutubxona - Anvar Obidjon. Toʻgʻon Takayevning qoshiqbozi (hajviya) / Kiril\nSiz shu sahifadasiz: Anvar Obidjon. Toʻgʻon Takayevning qoshiqbozi (hajviya) / Kiril\nМуаллиф Анвар Обиджон\nАсар номи Тўғон Такаевнинг қошиқбози (ҳажвия)\n- Анвар Обиджон\nТўғон Такаевнинг қошиқбози (ҳажвия)\nҲурматли суд раиси! Муҳтарам масаҳатчилар!\nАкаларим! Бўйнимга оламан, ўзимдаям сал-пал айб бор– баъзан кўнгли бўшлик қилдим, баъзан нафсим ҳакалак отди. Аммо-лекин, айбнинг энг йириги – шу топда мени қаллобга чиқариб, уялмай-нетмай даъвогарлик қиптурган манави одамларнинг ўзида. Шундай пачақ аҳволга тушиб қолишимга сабабчи бўлганлар, ана, пастда тарвайиб ўтиришибди.\nЯна бир нарсага ҳайронман – асосий гуноҳкор нимагадир бу золда кўринмаяпти. Илтимос, ҳурматли суд раиси, телестудия режиссёри Сувонқораевниям ёнимга жуфтлаб қўйишингиз керак бўлади. Ҳамма машмашани бошлаган ўша!\nСомсапазлик қилиб, тинчгина яшаб юрувдим. Бир куни тандирни эртароқ қоқлаб, хўжайнимдан ўз тегишимни олдим-у, кайфият важанг бўлиб, уйга жўнадим. Одатдагидек, телестудиянинг ёнидан ўтиб бораётсам, бир занжинусха одам ичкаридан ҳолпиллаб чиқиб, шартта йўлимни тўсди, «бўшмисан, окоси», деб сўради. «Мақсад?» – дедим. «Арзимаган хизмат бор, соққаси нақд», деди у. Кейин, жавобимни кутиб ўтирмай, қўлимдан тутиб, ичкарига судради.\nНима гаплигини ичкарига кириб тушундим. Режиссёр Сувонқораев машҳур хонанда Тўғон Такаев ҳақида «Тилла тишли булбул» деган филм-кансертни суратга олаётган экан. Ҳамма нарса тахт бўлган кезда, мусиқачилардан биттаси, яъни қошиқбоз йигит пиллапоядан йиқилиб, қўлини лат егизибди. Ҳали-вери ишга ярамаслиги маълум бўлганидан сўнг, Сувонқораев шоша-пиша мени топиб келган жойи экан.\n– Тайёр пулни олишга-ку қорним оғримайди-я, – дедим мен Сувонқораевга. – Лекин, тўғрисини айтсам, турли еди-ичдиларда қўлимдан қанча-қанча қошиқлар ўтган бўлсаям, умримда уларни бир-бирига ҳеч уриштириб кўрмаганаканман.\nШунда Сувонқораев: «Э-э! Биров сенга қошиқни оҳангга солиб шақиллатасан деяптими? Тасмага ёзилган қўшиқни берсак, ашулачи хўжа кўрсинга оғзини қимирлатиб, мусиқачилар асбоб чалгандек бўптуришади, холос», деди мени жеркиб. Кейин: «Дадил бўл, ука, қошиқларни завқ-шавқ билан уриштиргин, хўпми?» – деб елкамга қоқди. «Хўп» деганимни биламан, мени пардозхонага опкиришиб, бетимга бир балоларни суркашди. Яп-янги кийим кийдиришиб, галстўк деган латтада бўйнимни бўғишди...\nВо-о, акалар! Ўша кансерт телевизўрда берилганидан кейин бошимдан нималар кечганини кўрганингизда эди! Олдинига маҳалла-кўйга ош тортдим. Қариндош-уруғларни кутиш бир ҳафтага чўзилди. Ишхонадагиларга алоҳида зиёфат уюштирдим. Илгари мени «хасмисан, касмисан» демайдиган катта хўжайинимиз ҳам ўтиришга келиб, қошимдан ўпиб табриклади. Ўшанда: «Санъат деганиям ёғлиққина соҳа-ю, аммо сиз ўзимизга кўпроқ кераксиз», деб кўз қисганиди. Кўп ўтмай, мени тузуккина бир ошхонага шеф қилворди.\nБу ёқда ишларим қайнаб ётибди-ю, дуппа-дуруст зотлар атай олдимга келиб, мени тўйларга олиб кетадиган бўлишди. «Тантанали кечамизни очиш учун сўз – ҳаммага севимли Тўғон Такаевнинг асл шогирди Қосим-қошиққа!» – дейилиши билан қийқириқлар бутун маҳаллага зилзила солишини айтмайсизми. Бора-бора, гап деган нарсага дўппи кийдирадиган бўпкетдим.\nЕтилган-этилган қизлар кўча-кезикда мени кўриб қолишса, «Вой, ана, ана, Тўғон Такаевнинг қошиқбози келяпти», деб бир-бирини қитиқлаб қўйишади денг. Хўш, бунақада хотинни қўйвормай бўладими? Ҳалиям, тугалай инсофдан чиқиб кетмай, бор-йўғи беш мартагина уйландим, холос. Алиментларни вақтида тўлаб келяпман.\nОбрўйим ошган сайин, илтимос қилувчилар ҳам кўпайиб борди. Шунинг натижасида, юқорида айтиб ўтганимдек, нафсим тобора ҳакалак отиб, оғзимга сиғмайдиган луқмаларгаям панжа уришни ўргандим. Биров «боламни ўқишга киритиб беринг», деса, бошқаси «келинимни фалон касалхонага навбатсиз ётқизсангиз», деб мўлтирайди. Ишхона ҳисобидан уй-жой олишга умидворларнинг-ку сон-саноғи йўқ. Аввалига иймангандек бўлдим, кейинчалик шароитга тез мослашиб, берган «чўтал»ларини безрайиб олавердим, акалар.\nЎзларинг мард-мардум бўлиб айтинглар, мажбурлаб чўнтагимга солишаверса, мен нима қилишим керагиди? Узоққа бориб ўтирмасдан, мендан уч минг «юмалоқ»ни даъво қилаётган анави бозор паттачисини олайлик. Бу полвонвачча мени ургудек бўлиб чўнтагимга пулни тиқишдирдики, инститўтни битирган ўғлимни солиқ идорасига ишга жойлайсан, деб. Ўшанча пулни қаердан олгансан, деб унинг ўзиниям тергов қиладиганлар топилиб қолар?\nБу гапларим билан нима демоқчиман? Айтмоқчиманки, майли, майда-чуйда гуноҳларимни ўғилболачасига бўйнимга олай. Аммо-лекин, асосий айбдор четда қолиб кетмасин-да. Жазонинг энг каттасини – ғўрлигимдан фойдаланиб, мендек содда бир сомсапазни эгри йўлга бошлаган режиссёр Сувонқораев олиши керак. Анавини адолат деса бўлади.\nОхирги илтимосим шуки, акалар, ҳукм чиқараётганда, ёшлигимни, ҳаётда жуда тажрибасизлигимни, қаллоб Сувонқораевнинг оғирини енгиллатайин деб, ўзим билмаган ҳолда қинғир йўлга кириб қолганимни ҳисобга олинглар...\nАх, пишмаган калла! Телевизўрда қошиқни шақиллатгунча, сомсахонада чўмични тақиллатиб юраверсам ўлармидим?!\n"http://www.kutubxona.com/wiki/index.php?title=Anvar_Obidjon._Toʻgʻon_Takayevning_qoshiqbozi_(hajviya)_/_Kiril&oldid=2416" dan olindi


Қашқадарё вилоятининг Китоб туманида 12 декабрь соат 11:30ларда фуқаро С.Б. «Нексия» русумли автомашинани «Бештерак – Макрид» 4К-275 йўлининг 6-километрида бошқариб кетаётган пайтда йўл-транспорт ҳодисаси содир бўлди. У бошқарувни эплай олмагани туфайли машина йўл четига чиқиб кетади ва дарахтга урилади.\nНатижада йўловчилар О.Ч. ва Ш.К. жароҳат олиб, шифохонага ётқизилди. Афсуски, тиббий муолажалар кўрсатилишига қарамасдан, улар шу ерда вафот этган.\nМазкур ҳолат юзасидан жиноят иши қўзғатилган, тергов ҳаракатлари олиб борилмоқда.


17:15 / 27.03.2017 7156 pdf Ўқиш режими + -\nИбн Аббос розияллоҳу анҳумодан ривоят қилинади: Пайғамбар соллаллоҳу алайҳивасаллам Мадинага келганларида яҳудийларнинг Ашуро куни рўза тутаётганини кўриб: «Нима бу? (яъни, нима учун бу кун рўза тутяпсиз?)», дедилар. Улар: «Бу яхши кундир. Бу кунда Аллоҳ таоло Бани Исроилга душманларидан нажот берган. Шунинг учун Мусо рўза тутган»,  деб жавоб беришди. Шунда у зот: «Мен Мусога сизлардан кўра ҳақлироқман»,  дедилар ва шу куни рўза тутдилар ҳамда бошқаларни ҳам рўза тутишга буюрдилар. (Имом Бухорий ривоят қилган).\nАбу Қатода розияллоҳу анҳудан ривоят қилинади: «Набий соллаллоҳу алайҳивасаллам: «Ашуро кунининг рўзасини олдинги йил (гуноҳлари)га каффоратбўлишини Аллоҳ таолодан умид қиламан»,  дедилар». (Имом Термизий ривоят қилган).\nЯна бир ҳадисда эса қуйидагича келган: Ибн Аббос розияллоҳу анҳумодан ривоятқилинади: «Расулуллоҳ соллаллоҳу алайҳи васаллам: «Ашуро куни рўза тутинглар ваунда яҳудийларга хилоф қилинглар. Ундан олдин бир кун ёки ундан кейин бир кун рўза тутинглар»,  дедилар. (Имом Аҳмад ривоят қилган).\nАШУРО КУНИ АҲЛИГА КЕНГЛИК ҚИЛИШ: Абу Ҳурайра розияллоҳуанҳудан ривоят қилинади: «Расулуллоҳ солаллоҳу алайҳи васаллам: «Ким Ашурокунида аҳли-аёлига кенглик қилса, Аллоҳ таоло унга йилнинг қолганини кенгқилади», дедилар». Имом Байҳақий ривоят қилган. Имом Ҳофиз Суютий бу ҳадисни саҳиҳ деган.\nАбдуллоҳ ибн Масъуд розияллоҳу анҳудан ривоят қилинади: Расулуллоҳсоллаллоҳу алайҳи васаллам: «Ким Ашуро куни аҳли-аёлига нафақада кенгчиликқилса, Аллоҳ унга йилнинг қолганини кенг қилади»,  дедилар. Имом Розийн ривоят қилган.\nМадина 13:13 / 25 февраль\nРахмат. Аллох рози булсин\nМухаммад 19:03 / 10.09.2019\nBekzod Nurmatov 05:07 / 09.09.2019\nМалумотлар учун рахмат Мен ҳам Ашуро кунида рўза тутдим Алҳамдуриллоҳ.\n16:53 / 27.03.2017 1949\n17:16 / 27.03.2017 2654\n. .Абу Саид Худрий розийаллоҳу анҳу Расулуллоҳ соллаллоҳу алайҳи ва салламдан ривоят қилади Кимки Ашуро куни оиласига кенглик қилса, Аллоҳ йил давоми...\n2693 19:44 / 22.04.2017\nМуҳаррам ойининг ўнинчи куни Ашуро куни дейилади. Бу куннинг ўзига хос фазилати бор. Бу ҳақда кўплаб ривоят ва ҳадислар келган. . давоми...\n3973 19:45 / 22.04.2017\n3241 14:57 / 26.04.2016\nАшуронинг маъноси.Ашуро, сўзи луғатда .ўнинчи кун, деган маънони билдиради. Истилоҳда эса, Муҳаррам ойининг ўнинчи кунига айтилади.Ашуро рўзасининг тарихиОиша давоми...\n7695 12:34 / 29.09.2017\n1088 19:18 / 23 май\n291 18:32 / 23 май\n37455 11:58 / 10.10.2018\n46961 11:56 / 10.10.2018\n4748 16:57 / 17.05.2019


O'zLiDeP депутати Наманганда 1000 нафар аҳолини оталиққа олди | O'zLiDeP\nO'zLiDeP депутати Наманганда 1000 нафар аҳолини оталиққа олди\nМамлакатимизда коронавирус пандемияси шароитида тадбиркорликни қўллаб-қувватлаш мақсадида Юртбошимиз томонларидан тадбиркорларга имтиёзлар ва қулай шарт-шароитлар яратилмоқда. Уларга карантин талабларига амалга қилган ҳолда фаолиятларини давом эттиришлари учун зарурий тавсиялар берилди.\nХусусан, Наманган вилоятининг ишбилармонлари ҳам мавжуд тартиб-қоидаларга тўла риоя қилган ҳолда ишлаб чиқариш фаолиятини давом эттиришяпти. Мисол учун, Халқ депутатлари Наманган вилоят кенгашига O'zLiDePдан сайланган депутат Олимхон Бабаханов раҳбарлигидаги “ART SOFT HOLDING” компанияси пандемия шароитида аҳоли бандлигини таъминлаш ва турмуш фаровонлигини ошириш мақсадида 114 нафар ишга муҳтож аёлларни иш билан таъминлади.\nШунингдек, шаҳримиздаги “ISTIQLOL TEKSTIL DIZAYN” корхонасида ҳам иш жараёни қизғин давом этмоқда. "IDEAL" савдо белгиси остида тикувчилик маҳсулотларини тайёрлашга ихтисослашган мазкур корхона айни кунларда 200 нафардан ортиқ аҳолинининг бандлиги таъминланган. Ҳозирда корхонада турли ассортиментдаги маҳсулотлар - костюм ва давлат буюртмалари асосида махсус устки кийимлар ишлаб чиқариляпти.\nШу қаторда партиямиз фаоллари аҳолининг ижтимоий ҳимояси ва турмуш даражасини янада яхшилашга ҳам ўз ҳиссасини қўшмоқда. Косонсой туманидаги момиқ сочиқлар ишлаб чиқаришга ихтисослашган “Barkas teks” корхонаси синовли кунларда қўл остидаги ишчи-ходимларнинг моддий таъминотини тўлиқ ўз зиммасига олди. Айни дамда корхона раҳбари, Халқ депутатлари Наманган вилоят кенгаши депутати Анвархон Абдулхаев томонидан 1000 нафар ишчилар оталиққа олинган. Республика миқёсидаги энг йирик ишлаб чиқариш салоҳиятига эга мазкур корхона ҳам карантин талабларига бўйсунган ҳолда ўз ишини давом эттирмоқда.


Нөкис районында пуқаралар от-шөплерди өртеп, қараўсыз қалдырыўы ақыбетинде өрт келип шықты. Бул райондағы усындай екинши жағдай » KarInform\nНөкис районында пуқаралар от-шөплерди өртеп, қараўсыз қалдырыўы ақыбетинде өрт келип шықты. Бул райондағы усындай екинши жағдай\nУсы жылдың 23-апрель күни саат 00:25 те «101» номерине Нөкис районы «Саманбай» АПЖ аймағындағы «Нөкис балық» ЖШЖға қараслы болған салы егиў жер майданында өрт келип шыққаны ҳаққында хабар келип түскен. Бул ҳаққында бизге ҚР Айрықша жағдайлар басқармасының ҒХҚ ҳәм жәмийетлик шөлкемлер менен бирге ислесиў топарының баслығы, аға лейтенант Айбек Әбдирахманов хабар берди.\nДәслепки мағлыўматларға қарағанда, өрт майданы 2 гектарды қураған. Өрт жүз берген жерге ең жақын болған өрт-қутқарыў бөлимшеси 16 км аралықта жайласқан. Өртти сапластырыў ушын ҚР Айрықша жағдайлар басқармасынан 7 өрт өшириў экипажы қатнасқан ҳәм өрт қоршаўға алынып, толық сапластырылған.\nДәслепки сорастырыўларға қарағанда, өрттиң келип шығыўына еки пуқараның салы атызындағы от-шөплерди өртеп, қараўсыз қалдырыўы себеп болған. Келтирилген материаллық зыян муғдары тәбиятты қорғаў бойынша шөлкемлер тәрепинен анықланбақта.\nМағлыўмат ушын, усы жылдың 16-апрель күни Нөкис районындағы тоғай хожалығында жүз берген өрт те усындай себеп ақыбетинде келип шыққан еди.\nНөкис районлық Айрықша жағдайлар бөлиминиң хызметкерлери тәрепинен қуўраған от-шөплерди өртемеў бойынша ескертиў берилгенине қарамастан, еки пуқараның итибарсызлығы ақыбетинде үлкен майданда өрт келип шыққан еди.\nЖүз берген өртлер ақыбетинде дене жарақатын алған ямаса қурбан болған адамлар болмады.\nҚР Айрықша жағдайлар басқармасы пуқараларымызға абаданластырыў жумысларын алып барып атырған ўақытта от-шөплерди өртеп, қараўсыз қалдырып кетпеўди ескертеди. Егер усындай ақыбетте өрт келип шықса, соның менен бирге, өрт ақыбетинде пуқаралардың мүлклерине зыян жеткен болса да, бул жуўапкершиликтен азат етпейди. Пуқаралар ушын базалық есаплаў муғдарының 3 есесинен 5 есесине шекем, лаўазымлы адамларға 7 есесинен 10 есесине шекемги муғдарда жәрийма салыўға себеп болады.\nҚоңыратта келип шыққан өрт ақыбетинде 5 ...\nНөкисте улыўмалық аўқатланыў кафесинде өрт келип шы ...


Оналар фарзандларига ишонишмаса.... - Динда саволим бор\nОналар фарзандларига ишонишмаса....\nПост Савол » 28 сен 2019, 23:51\nАссалому алайкум! Ҳозирги оналар фарзандларига қай даражада ишонишади? Фарзандига умуман ишонмай қўйган оналарга ва бундан қийналаётган фарзандларга қандай тавсиялар берасиз?\nЖавоб: Оналар фарзандларига ишонишмаса....\nПост Мутахассис » 15 окт 2019, 23:37\nВаалайкум ассалом. Албатта, инсонлар орасидаги ишонч жуда муҳим.\nОта-онамиз бизга масъул бўлганликлари сабабли бизни асраб-авайлаш мақсадида тергаб, насиҳат қилишади. Баъзида терговни ҳаддан ошириб юборилганда, бола: «менга ишонмайдилар», деб ўйлаб қолади. Ота-оналар фарзандлари тўғри йўлдан юришларини хоҳлайдилар, адашиб қолишларидан қўрқадилар. Азиз синглим, мен сизга ишонаман, сиз ақлли ва муросали қизсиз. Аммо ота-онангиздан ҳафа бўлманг. Аслида, уларнинг борлиги бахтимиз эмасми? “Болалар уйлари”да қанчадан-қанча болалар ота-оналари бир маротаба бўлса ҳам келиши ва у билан қизиқишларига зор.\nСиз шунчаки ота-онангиз билан гаплашиб олинг. Кўпроқ турли масалаларда фикрларини сўранг. Уларнинг ишончи сизга нақадар муҳимлиги ва ҳар гал ишонишмаганида қаттиқ ҳафа бўлишингиз ҳақида ҳотиржам айтинг. Ҳафа бўлишингиз, жаҳл қилишингиздан фойда йўқ.Чунки улар ичингиздан қандай ҳис туйғулар ўтаётганини билишмайди. Агар ҳисларимни айтолмайман десангиз, хат ёзишингиз мумкин. Хатингиз сўнгида, албатта, уларни қанчалар яхши кўришингизни, икки дунёда юзларини ёруғ қилишга ҳаракат қилишингизни ёзсангиз, Аллоҳ хоҳласа, яна ҳам хурсанд бўлиб, сизга кўпроқ ишона бошлайдилар.\nШу ўринда, ушбу мактубни ўқиб турган ота-оналарга ёшлардан келаётган мактубга эътибор бериб, ўзларига назар солиб, ишончсизлик нигоҳи ёки сўзлари нақадар фарзандга оғир ботиши ҳақида фикр юритишингизни ва фарзандингизга тез-тез: "Мен сенга ишонаман, сен мен учун дунёдаги энг ақлли фарзандсан" каби гапларни айтиб туришингизни сўраймиз.\nМавзу - Оналар фарзандларига ишонишмаса....


Дунёда иқтисодиёт бўйича вазият оғир – Мирзиёев саноатни ривожлантириш бўйича йиғилиш ўтказди | Qalampir.uz\nДунёда иқтисодиёт бўйича вазият оғир – Мирзиёев саноатни ривожлантириш бўйича йиғилиш ўтказди\nЖамият\t30 Апрель 2021 22:15 3479\nБугун, 30 апрель куни Ўзбекистон Республикаси Президенти Шавкат Мирзиёев раислигида ҳудудларда маҳаллий саноатни ривожлантириш чора-тадбирлари муҳокамаси бўйича видеоселектор йиғилиши ўтказилди.\nМасалан, сўнгги уч йилда мамлакатда қурилиш материаллари ишлаб чиқариш ҳажми 1,5 бараварга ошган. Лекин, маҳсулотлар ҳажми ва турлари ҳали ички эҳтиёжни тўлиқ қоплаётгани йўқ. Умуман, ўтган йили қарийб 1 миллиард долларлик қурилиш материаллари импорт қилинган.\nЎзбекистонда кўплаб уй-жойлар, завод ва корхоналар, ижтимоий объектлар қурилмоқда. Булар ҳам қурилиш материаллари, турдош маҳаллий саноат маҳсулотларига талабни оширади.\n“Кўриб турибсизлар, бутун дунёда иқтисодиёт бўйича вазият оғир. Ҳеч кимга осон бўлаётгани йўқ. Шунинг учун бор имкониятдан фойдаланиб, пешона теримиз билан топган пулимизни халқимизга ҳалол етказиб, натижага эришишимиз керак. Маҳаллий саноатни ривожлантириш ҳокимларнинг қўлидаги масала. Ақл билан, пухта иш тутса, бунинг замирида жуда кўп ишчи жойи, тадбиркорларнинг манфаатдорлиги, одамларнинг розилиги бор”, деди Шавкат Мирзиёев.\nДавлат раҳбари Қорақалпоғистон Республикаси ва вилоятларда 24 та туманни қурилиш материаллари ишлаб чиқаришга ихтисослаштириш таклифини қўллаб-қувватлади. Бу ҳудудлардаги мавжуд хомашё ва йирик заводлар инфратузилмасидан фойдаланиб, уларга яқин жойда янги корхоналар ташкил этиш бўйича топшириқлар берилди. Мазкур 24 та туманда инфратузилмани яхшилаш учун бюджетдан қўшимча 400 миллиард сўм, геология ишларини амалга оширишга 100 миллиард сўм маблағ ажратиладиган бўлди.\nБу борада энг самарали йўл – туман ё шаҳарга кириб келаётган импорт таркибини таҳлил қилиб, шу маҳсулотларни ҳудуднинг ўзида ишлаб чиқариш экани таъкидланди.\n15 Январь 22:19 96171\n14 Январь 10:39 80313\n14 Январь 17:30 78723\n15 Январь 22:39 49458\n16 Январь 18:38 39168


Ёшлар томонидан содир этилган жиноятлар 39,5 фоизга камайди — ИИВ – Газета.uz\nЁшлар томонидан содир этилган жиноятлар 39,5 фоизга камайди — ИИВ\n2018 йилнинг шу даври билан таққослаганда ёшлар томонидан содир этилган жиноятлар 39,5 фоиз, яъни 1 минг 282 тага камайди.\n15 апрель 2019, 10:15 Жамият\nЎзбекистонда ёшлар жиноятчилиги камаймоқда. 2019 йил биринчи чорагида юз берган жиноятлар 1 минг 963 тани ташкил этди. 2018 йилнинг шу даври билан таққослаганда, ёшлар томонидан содир этилган жиноятлар 39,5 фоиз, яъни 1 минг 282 тага камайган. Бу ҳақда ИИВ Жамоатчилик ва ОАВ билан алоқалар бошқармаси ходими Мирзо Улуғбек Мадалимовнинг мақоласида маълумот берилган.\nИчки ишлар органлари ходимлари ёшлар билан ишлашни янада яхшилаш мақсадида нодавлат ва жамоатчилик ташкилотлари, таълим муассасалари, ҳуқуқни муҳофаза қилувчи идоралар вакиллари ҳамда маҳалла фаоллари билан ҳамкорликда иш олиб бормоқда. Таълим муассасаларини тамомлаб, ишга жойлашишда қийинчиликларга дуч келган ёшларни иш ўрни билан таъминлаш мақсадида шаҳар марказлари, маҳаллаларда меҳнат ярмаркалари ташкил этилмоқда.\nБандлик ва меҳнат муносабатлари вазирлигининг берган расмий маълумотига кўра, 2019 йил биринчи чорагида республика бўйлаб жами 414 бўш иш ўрни ярмаркаси ташкил этилган. Уларда 31 минг 673 нафар ёш иштирок этди. Улардан 8 мингга яқини ўзи қизиқиш билдирган соҳалар бўйича ишга жойлашган. Яна 9 мингга яқини ишга жойлашиш учун йўлланма олган. 19,5 минг нафарига эса керакли маслаҳатлар берилган.


ЖУМА МАСЖИДИ — KUKALDOSH.UZ\n28.05.2019 / - Мақолалар\n1. Жума масжиди. Набий соллаллоҳу алайҳи васаллам Қубо қишлоғидан Мадинаи Мунавварага юзланган пайтларида биринчи жума намозини шу жойда ўқиганликлари учун “Жума масжиди” деб номлашган.\n2. Бани Солим масжиди. Ансорлардан Бани Солим маҳалласида жойлашгани учун.\n3. Водий масжиди. Ронвано водийсини ўртасида жойлашгани учун.\n4. Отика масжиди. Биринчи жума намози ўқилган Бани Солим Масжиди “Отика” масжиди деб аталади.\n5. “Ал – Қобийб” масжиди. Расулуллоҳ соллаллоҳу алайҳи васаллам Бани Солимнинг олдидан ўтганларида қуруқ ерда жума намозини ўқидилар. Самҳудий айтади: “Ал – Қобийб” деб номланган масжид ўрнини ирода қилганлар. Муҳаммад Муҳйиддин ўзларининг таълиқларида “Ал – Қобийб: эмас, балки “Ал – Ғобийб” деб айтган эканлар. Қобийб ва Ғобийб бир ҳил маънода экан. Лекин “Ал – Ғобийб” деб айтган тўғрироқ бўлар экан. Кўп олимлар шунга иттифоқ қилишган экан.\nЖойлашиши: Қубо масжидидан Мадинаи Мунавварага юзланганда, Қубо кўчасини ўнг томонида жойлашган.\nЖума масжиди тарихи: Набий соллаллоҳу алайҳи васаллам Бани Солим маҳалласида Жума намозини ўқидилар. Саҳобалар розияллоҳу анҳум Расулуллоҳ соллаллоҳу алайҳи васаллам намоз ўқиган жойларида масжид бино қилишди.\nИбн Шубба Расулуллоҳ соллаллоҳу алайҳи васаллам унда намоз ўқиган масжидлар сирасига ушбу масжидни киритган.\nИбн Нажжор айтади:\n“Расулуллоҳ соллаллоҳу алайҳи васаллам жума куни Қубодан йўлга тушдилар. Бани Солимда йиғилишди. Бу исломдаги биринчи жума намозидир”.\n“Жума масжиди” Қубо масжидига олиб борувчи йўлни ўнг томонида жойлашганини, уни шимолида “Муздалифа” дейиладиган Утбон ибн Моликни водийни ўртасида хароба қалъаси борлигини, ва у жуда кичкина масжид бўлиб, одам бўйини ярми миқдорида тош девор билан ўралган”.\nЗайнул Муроғий айтади:\n“Расулуллоҳ соллаллоҳу алайҳи васаллам жума куни кун кўтарилган пайти Қубодан чиқдилар, Бани Солим ибн Авфда жума вақти бўлди. Ронвано водийсини ўртасида намоз ўқидилар. Шунинг учун “Водий масжиди” ва “Жума масжиди” деб номланди”.\nҲижрий 9 – аср охирларида Самҳудий масжидни сифатлаб айтади:\n“Узунлиги қибладан Шом томонга 20 зироъ, кенглиги шарқий девордан ғарбий деворгача меҳробиниям қўшганда 16.5 зироъ. Томи хароба бўлганда марҳум, севикли, саҳий Шамсиддин жаноблари уни қайта тиклади”.\nАбу Солим Ал-Аёший ҳижрий 1073 – йил/милодий 1662 – йилдаги саёҳатида айтади: “Жума масжиди Қубо йўлида бўлиб, Қубо масжидидан таҳминан 1 мил ёки ундан камроқ масофада жойлашган. Мадинага олиб борувчи қуруқ хурмо ва хўл хурмо орасидаги йўлнинг ўнг томонида келади. Ғарбий тошлоқдан келганда чап томонда келади”.\nҲижрий 14 – аср ярмида Ансорий айтади:\n“Бу масжид Қубо масжидига олиб борувчи янги йўлнинг шарқидаги Ранвано водийсини ўртасида жойлашган. Мадинадан Қубо масжиди томон юрилса, Қубо масжидига етмасдан чап томонда келади. Масжиднинг узунлиги 8 м, кенглиги 4.5 м, баландлиги 5.5 м, бир-бирига муносиб тошлардан қурилган. Пишган ғишт ва оҳакдан қурилган гумбази бор.\nЖума масжидини Саудия қироллиги даврида масжидни қуриш ва кенгайтириш:\nҲижрий 1412 – йилда Икки ҳарами шариф ходими қирол Фаҳд ибн Абдулазиз Оли Сауд даврида бинони қайтадан қуриш ва кенгайтириш ишлари якунланди. Масжидни бош эшигидан кируришдаги деворга қуйидаги нарса ёзилган лавҳа ўрнатилган:\n“Бисмиллаҳир роҳманир роҳийм! Ҳижрий 1412 — йилда Икки ҳарами шариф ходими қирол Фаҳд ибн Абдулазиз Оли Сауд даврида масжидни кенгайтириш ва янгидан қуриш ишлари ўз ниҳоясига етди”.\nМасжиднинг сифати: Масжид бино қилинган ва ҳозирда қўшилган қисмининг умумий майдони 1630 м2. Эркаклар ва аёллар намозгоҳидан иборат. 650 та кишини ўз бағрига сиғдира олади. Масжидди бош гумбази 12 м, 4 та аркани устида, улардан ҳар бири 5 м бўлган 4 та гумбазга туташган. Масжидни шимолий қисмида бош эшикдан кирганда чап томонда баландлиги 25 м бўлган саккиз бурчакли минора бор. Эркаклар учун 22 кишилик ва аёллар учун алоҳида кириш жойи бўлган 10 кишилик таҳоратхона масжидга ёпишган.\nХонақоҳ 526 м2\nМинора 16 м2\nҚуръон Карим ёдлаш хонаси 88 м2\nИмом хонаси 39 м2\nЭркаклар таҳоратхонаси 100 м2\nАёллар таҳоратхонаси 88 м2\nИмом ва муаззиннинг турар жойи 620 м2\nЭлектр жиҳозлари хонаси ва омбор 62 м2\nАбдулаҳадов Абдулмўмин 0000


Машҳур шахсларнинг ўрнига кўриниш берган ва фош этилган 6 қиёфадош (фото) - Zamin.uz\n08:05 / 22.02.2021\nКўплаб таниқли шахслар шу қадар бандлигидан ўзларининг клонлари бўлишини орзу қилади. Лекин аллақачон бунинг чорасини топганлар ҳам бор. Улар баъзида концерт-дастурларида ўзининг ўхшашини кўриш мумкин. Аммо қуйида мухлислар томонидан бу каби ёлғонни фош қилиш ҳолатлари ҳам учраб туради.\n2019 йил февраль ойида ижтимоий тармоқда ҳақиқий жанжал юз берган. Краснодарда бургер маркази очилиши маросимида Тиматининг ўрнига унга ўхшаш бошқа инсон чиқиш қилган, деб гумон қилган. Тадбирга келган одам Black Star етакчисига қараганда камроқ татуировка қилгани ва бўйи ҳам пастроқ эканлигини пайқаб қолган. Рэпернинг обуначилари сохта хонанданинг суратини Instagram’да Тимати саҳифасига қайд этган. Аммо юлдузнинг ўзи вазиятга ҳеч қандай изоҳ бермаган.\n2016 йилда Егор Криднинг Ульяновскдаги концерт-дастуридан кейин ижтимоий тармоқларда муҳокамалар тўлқини пайдо бўлган. Томошабинларга хонанданинг машҳур «Самая самая» таронасини шунчаки фонограмма қилиб турган ўхшаш эгизаги келгандек туюлган. Саҳнада умуман бошқа одам бўлганлигига асосий далил − ижрочи йигитда Криддан фарқли ўлароқ ўнг қўлининг орқа қисмида татуировка бўлмаган.\nДмитрий Нагиев тадбирларда тез-тез ўзини кўрсатиб турадиган ўхшаши борлигини узоқ вақтдан бери билади. Унинг исми Иван Гант. У собиқ КВН иштирокчиси. Эндиликда у актёрлик карьерасини қурмоқда ва таниқли телебошловчи билан ўхшашлигини таъкидламоқда. Унга тез-тез дастхат олиш ва суратга тушиш учун мурожаат қилишади. Гантнинг Instagram саҳифасига 400 мингдан ортиқ киши обуна бўлган.\n2009 йилда Адриано Челентанонинг ўхшаши Арманистон пойтахтининг 2791 йиллиги муносабати билан Еревандаги концертда иштирок этган. Ҳақиқат дарҳол ошкор этилмаган. Тадбирдан сўнг мухлислар афсонавий италиялик қўшиқчи арманча талаффузда жуда яхши куйлаётганидан шубҳа қилган. Кимдир Челентанонинг аэрофобияга дучор бўлгани ва дунё бўйлаб камдан кам саёҳат қилишини айтган. Журналистлар бу борада Адрианонинг вакилларига мурожаат қилган. Улар ҳам хонанданинг Арманистонда бўлмаганини тасдиқлаган. Шаҳар маъмурияти эса Челентано ўрнига унинг фамилиясидан ижодий тахаллус сифатида фойдаланиш ҳуқуқига эга бўлган қиёфадоши келганлигини маълум қилган.\n2018 йил Сергей Жуков концерт дастурларида кўпроқ қиёфадоши билан алмаштирилиши борасида янгиликлар пайдо бўлган. Миш-мишлар хонанда соғлиғида муаммоларга дуч кела бошлаганидан сўнг кўпайган. Хонанда чурра касаллигидан азият чекиб, уни олдириш учун бир неча бор операция столига ётишига тўғри келган. Реабилитациядан кейин ҳам у жуда кўп вазн йўқотган. Шунинг учун ҳам унинг ижтимоий тармоқлардаги сурати ўзига ўхшамас эди. Хонанданинг ўзи эса мухлисларнинг тахминига ҳазил тариқасида жавоб қайтарди: «Сиз аввалги постдаги суратда ким тасвирланганини муҳокама қилаётган вақтингизда, мен бу нотаниш одамнинг турмуш ўртоғим билан тушган суратини баҳам кўраман».\n2013 йилда Валерий Леонтьев ҳам ёлғончиликда гумон қилинган. Хонанданинг ижроси болаларнинг «Янги тўлқин» фестивалидан бир кун олдин сирли тарзда ёзиб олинганидан мухлислар ғазабланган. У фонограмма орқали ижро этилган бўлиб, тадбирнинг расмий дастурида кўрсатилмаган. Мухлисларнинг таъкидлашича, сафар гавжум бўлганлиги сабабли мусиқачи бўш вақт топа олмаган ва унинг ўрнида эфирда қиёфадоши пайдо бўлган. Аммо хонанданинг вакиллари бу маълумотни рад этган. Валерийнинг ўзи ҳам навбатдаги концертида ушбу мавзу бўйича ҳазил қилган: «Менимча, оқшом давомида ҳақиқийми ёки қиёфадоши, деб тахмин қилинган бўлсам керак. Хўш, нима дейсизлар?», − дея мурожаат қилган. “Замин” янгиликларини “Facebook”да кузатиб боринг\n26-12-2019, 19:12, Маданият\nЕгор Криднинг Тошкентдаги концерти 15 февралга кўчирилди\n1-02-2019, 08:33, Маданият\n19-11-2018, 14:10, Маданият\nТимати Ўзбекистонда илк бор яккахон концерт беради\n2-11-2018, 22:55, Маданият\nПутин ва Тимати сурати ижтимоий тармоқларда 1,357 млн “лайк” йиғишга муваффақ бўлди\n16-12-2017, 12:30, Маданият\n30-06-2017, 15:57, Маданият


Нориндаги фермер хўжалиги дала шийпонидан 8 яшар боланинг мурдаси топилди - Namanganliklar.uz\nИжтимоий тармоқларда Наманган вилоятининг Норин туманидаги фермер хўжалиги дала шийпонидан 8 ёшли боланинг мурдаси топилганига оид хабарлар тарқалганди.\nБош прокуратура матбуот хизмати сўровига жавобан айни мазмундаги хабарларни тасдиқлади. Яъниким, шу йилнинг 15 ноябрь куни кечқурун 2012 йилда туғилган И. У.нинг мурдаси яшаш хонадонидан унча узоқда бўлмаган фермер хўжалиги ўтинхонасидан қотиллик аломатлари билан топилган. Шу куннинг ўзида ҳолат юзасидан Наманган вилояти прокуратураси томонидан қасддан одам ўлдириш аломатлари бўйича жиноят иши қўзғатилган.\nШунингдек, тезкор-тергов гуруҳи тузилиб, жиноятни фош этиш чоралари кўрилмоқда, дея қўшимча қилди маҳкама матбуот хизмати.\n7 023 Ko'rishlar


Аллергия сабаблари - DAVOLASH DAVOLASH\nАллергия: сабаблари, аломатлари ташхиси, даволаш ва уни қандай қилиб олдини олиш мумкин\nАллергия — организмга таъсир қиладиган ёки тана билан алоқада бўлган, масалан, ҳайвонларнинг жуни, чанг ёки ари заҳари каби моддаларга иммун тизимининг жавобидир.\nАллергик реакцияни келтириб чиқарадиган модда «аллерген» деб аталади. Аллерген озиқ-овқат, ичимликлар ва атроф-муҳитда мавжуд. Кўпгина аллергенлар зарарсиздир, яъни кўпчиликда бу моддалар аллергия чақирмайди.\nАллергия жуда кенг тарқалган. Соғлиқни сақлаш органлари маълумотига биноан Шимолий Америка ва Ғарбий Европада тахминан 20% одамлар поллиноз(аллергик риноконюктивит, аллергик ринит)га дучор бўлишган.\nБутун дунёда аллергия билан касалланганлар сони ортиб бормоқда. «Аллергй УК» маълумотларига кўра, тахминан 30-40% одамлар ҳаётларининг бир қисмида аллергияга дучор бўлишади. Аллергия енг кўп болаларда учрайди, айниқса озиқ-овқатга нисбатан аллергия кузатилади.\nВақт ўтиб, тана ўзига хос юқори сезгирликка ега бўлади — бу жараён сенсибилизация деб аталади.\nСенсибилизация бир неча кундан бир неча йилгача давом етиши мумкин. Кўпгина ҳолатларда сезувчанлик жараёни охиригача якунланмайди ва беморда баъзи аломатлар юз беради, аммо тўлиқ алергик реакция кузатилмайди.\nИммун тизими алергенга таъсир қилганда, яллиғланиш ва қўзгалиш хусусияти пайдо бўлади. Белгилар ва аломатлар алерген турига боғлиқ. Аллергик реакциялар ичакда (овқат ҳазм қилиш тизими), терида, синусларда, ҳаво йўлларида, кўзлар ва бурун йўлларида пайдо бўлиши мумкин.\nЧанг ва чангчига аллергия симптомлари қуйидаги белгиларга ега:\nТеридаги аллергия, масалан, екзема (атопик дерматит) симптомлари:\nТерида қизғиш тошмалар тошиши.\nОзиқ-овқат маҳсулотларига (озиқ-овқат) бўлган аллергия турли реакцияларга ега:\nҲашаротларнинг чақишига алергия қуйидаги аломатларга ега:\nАнафилактик шок белгилари.\nАнафилактик шок аломатлари\nАнафилактик шок тезда бошланадиган жиддий аллергик реакция. Анафилактик шок ҳаёт учун хавфли бўлиши мумкин ва шошилинч тиббий ёрдам сифатида қаралиши керак.\nАллергик реакциянинг бу тури аллерген таъсиридан кейин бир неча дақиқадан сўнг пайдо бўлиши мумкин бўлган бир нечта турли аломатларни акс еттиради. Агар аллерген тўгридан-тўгри қонга таъсир қилса, аллергик реаксия бошланиши одатда 5 дан 30 минутгача бўлади. Озиқ-овқатлар алергенига бўлган реакция узоқроқ вақт талаб етади.\nАнафилаксия — шошилинч тиббий ёрдам талаб етади.\nТери ва шиллиқ пардаларда анафилактик шокнинг намоён бўлиши\nТананинг барча қисмлари, қизариши ва қичиши кузатилади. Зарарланган тўқималар ҳам шишади (ангиодистрофия). Баъзилар терида ачишиш ҳиссиётларни кечириши мумкин. Тахминан 20% ҳолларда тил ва томоқ шишиши кузатилади. Агар тери ғалати мовий рангга ега бўлса, бу гипоксиянинг (кислород етишмаслигининг) белгиси бўлиши мумкин.\nБаъзи беморларда бурун битиши мумкин. Кўзларнинг олд қисмини ва кўз қовоқларининг ички қисмини қопловчи шиллиқ қават (конъюнктива) яллиғланиши мумкин.\nАнафилаксия вақтида нафас олишнинг ўзгариши\nБронхнинг спазмлари сабабли нафас олиш пайтида ҳуштак чиқиши;\nОдинофагия — ютаётгандаги оғриқ;\nКоронар артерия спазми — юракдаги гистаминни чиқарадиган ҳужайралар туфайли артерия деворидаги мушакни кескин қисқариши (вақтинчалик). Бу миокард инфаркти, дисритмия (анормал юрак ритми) ёки юрак хуружига олиб келиши мумкин.\nКам қон босими юрак уриш тезлигини тезлашишига олиб келиши мумкин. Артериал қон босимининг тўсатдан пасайиши туфайли бош айланиши содир бўлади. Баъзилар ҳушини йўқотиши мумкин. Баъзи ҳолатларда анафилаксиянинг ягона белгиси паст қон босими бўлиши мумкин.\nҚорин бўшлиғи тутқаноғи;\nИнсон иммунитети аллергенга патоген (ташқи зарарли моддалар) деб жавоб беради ва уни уни бегона бактерия, вирус, қўзиқорин ёки токсин каби йўқ қилишга ҳаракат қилади.\nБироқ аллерген зарарли емас. Шунчаки иммун тизими бу моддага жуда сезгир бўлиб қолган.\nИммунитет тизими аллергияга таъсир қилганда, аллергенни йўқ қилиш учун антитаналар тури иммуноглобулин Е (ИгЕ) ни чиқаради. Бу организмда аллергик реакцияга олиб келадиган кимёвий моддалар ишлаб чиқаради.\nУшбу кимёвий моддалардан бири гистамин деб аталади. Гистамин мушакларнинг қисқаришига олиб келади, шу жумладан қон томирларининг деворларида ва нафас йўлларида ҳам. Гистамин шунингдек бурундаги шиллиқ ажралишига ёрдам беради.\nАллергия билан оғриган одам аллергия аломатларида аллергенни айблайди — дўстининг уй ҳайвони, ўсимлик чанги ёки чангни. Бироқ, улар нотўғри фикрлашади. Муаммо алергенда емас, балки аллергик одамнинг иммун тизимидадир.\nТиббиётда хавф омиллари деб касаллик ёки бемор ҳолатини ёмонлаштирадиган омиллар тушунилади. Ушбу хавф одамнинг қилган нарсасидан келиб чиқиши мумкин. Мисол учун, чекиш ўпка касаллиги учун хавф омилидир.\nҚуйида алергиялар билан боғлиқ хавф омилларининг айримлари келтирилган:\nОилада астмабилан оғрийдиган инсон бўлиши — сизнинг ота-онангиз, бобо-бувингиз ёки бобонгизда астма бўлган бўлса, сизда ҳам аллергия ривожланиши хавфи бор;\nОилада аллергияга дучор бўладиган инсон бўлиши — агар яқин қариндошингиз аллергик бўлса, аллергия ривожланиши сизда ҳам кузатилиш еҳтимоли мавжуд.\nБолаларда аллергия катталарга қараганда кўпроқ. Ижобий тарафи шундаки, кўп болалар улғайиши сари алергияни йўқотишади.\nАстма борлиги — астма бўлган одамларда аллергия ривожланиши еҳтимоли кўпроқ;\nҚуёш нурининг етарлича таъсир етмаслиги — Европа атроф-муҳитни муҳофаза қилиш ва инсон саломатлиги марказининг олимлари ҳамда турли австралиялик марказларнинг тадқиқотчилари қуёш нурлари кам бўлган ҳудудларда яшовчи болаларнинг аллергия ривожланиш кўрсаткичлари юқори еканлигини аниқлашди.\nЕнг кенг тарқалган аллерген\nАллерген — айрим сезгир шахсларда аллергик реакцияга сабаб бўлган модда.\nФел д1 — мушукнинг ёғ ва сўлак безларида аниқланган оқсилдир;\nСалицилатлар — одатда аспиринда жойлашган салицил кислотасининг тузи;\nОзиқ-овқат маҳсулотлари орасида\nАллергияни аниқлашнинг бир неча йўли бор. Шифокор беморга аллергиянинг келиб чиқиши, қачон пайдо бўлиши, алергия симптомлари ҳақида саволлар беради. Бундан ташқари, оиланинг бошқа аъзоларида аллергия борми, деб сўралади.\nҚон таҳлили— иммунитет тизими томонидан чиқарилган ИгЕ антитаналари даражасини ўлчайди. Ушбу синов баъзида радиоаллергерсорбент тести (РАСТ) деб ҳам аталади.\nТерини тилиш тести ҳам турли антибиотикларни қабул қилишдан олдин тест сифатида танилган. Терини шприцнинг учи билан тирналади ва бу жойга бироз камроқ алерген қўлланилади. Агар тери реакцияси бўлса — қичишиш, қизариш ва шишиш аллергия мавжудлигини билдириши мумкин\nПатч тести — дерматит бўлган беморларда (екзема) қўлланилади . Белга шубҳа қилинаётган аллерген керакли миқдорда махсус металл дискларга қўйилиб бириктириалди. Шифокор 48 соатдан кейин терининг реакциясини текширади.\nАллергиялар учун енг самарали даволаш аллерген таъсирига йўл қўймасликдир. Бироқ, баъзида аллергендан тўла қутулиш мумкин емас. Беморларни уларнинг алергенларини қандай тўғри аниқлашни билиш учун ҳам ўқитиш муҳимдир.\nДорилар аллергия белгиларини бартараф етишга ёрдам беради, аммо уни даволай олмайди. Аллергияларни даволаш учун кўплаб таблеткалар шифокор рецептисиз мавжуддир. Дори воситасини ишлатишдан олдин шифокорингизга мурожаат қилинг.\nБурун учун томчилар: Баъзи беморлар поллиноз бўлган ҳолларда бурун учун томчилар ёрдам беришади, деб айтишади. Бурун учун томчилар қисқа муддатли таъсир кўрсатади.\nЛейкотриен рецепторлари антагонистлари (антилейкотриенлар): астмада ёки бошқа даволанишлар фойда бермаганда буюрилади. Антилейкотриенлар лейкотриен — шишишига олиб келадиган кимёвий моддалар таъсирини блоклайди. Лейкотриен аллергик реакция вақтида танада ишлаб чиқарилади.\nСтероид томчилар: бурун битишини камайтиришга ёрдам беради, доимий бурун битиши синусит, жумладан гайморит ва бошқа касалликларга сабаб бўлиши мумкин.\nБундан ташқари гипосенсибилизация деб ҳам аталади. Бундай терапия иммун тизимни қайта тиклайди. Шифокор бир неча йиллар давомида алерген дозаларини аста-секин таъсир еттиради. Мақсад узоқ муддатли толерантликка олиб келади, бу еса ИгЕ ҳосил қилишни пасайтиради. Иммунотерапия фақат кучли аллергия турлари учун ишлатилади.\nАллергияларнинг олдини олиш\nДаволаш аллергия симптомларини енгиллаштиришга ёрдам бериши мумкин бўлса-да, беморларга баъзи аллерген таъсир қилмаслиги керак. Баъзи ҳолларда бу осон иш емас. Баҳор ва ёз ойларида ўсимлик чангидан қочиш деярли мумкин емас. Ҳатто енг тоза уйларда замбуруғ споралари ёки чанг мавжуд. Ва шундай қилиб:\nГиламларни бошқа, қаттиқ қопламалар билан алмаштиринг (масалан, ламинат);\nАнъанавий пардани рулонли парда билан алмаштиринг;\nМунтазам равишда ёстиқ, стул ва юмшоқ ўйинчоқларни тозаланг. Иложи бўлса, уларни юқори ҳароратда ювинг;\nЖунли ёки тукли ёстиқлардан фойдаланманг;\nАгар сиз уй ҳайвонлари егасининг уйига ташриф буюрсангиз, антигистаминларни олинг.\nУнутманг, ҳайвонлар емас, ҳайвонлар сийдиги, сўлаги, жунидаги мавжуд оқсиллар аллергияни чақиради. Агар ҳайвонлар билан алоқа қилмасангиз, егасидан ҳайвонни бошқа жойга қулфлаб қўйишни ёки ўбошқа хонага ўтишни илтимос қилинг.\nУй ҳайвонларига сизнинг жойингизда ухлашга йўл қўйманг. Уй ҳайвонлари учун юмшоқ ўйинчоқлар ва тўшамалар юқори ҳароратда мунтазам равишда ювилиши керак.\nМоғор замбуруғи спораларига бўлган аллергияни олдини олиш\nУйингизда моғор замбуруги бор-йўқлигини текширинг;\nУйингиздаги сув қувурини текширинг. Сув оқиши намликни ҳосли қилади, у еса моғор замбуруғи учун енг қулай муҳитдир;\nЎзингизнинг кичкина моғорлаган жойларни тозалашингиз мумкин. Маҳсус хизмат осон ериша олмайдиган жойларда моғорни тозалашга ёрдам бериши мумкин;\nГипсокартон моғорлаган бўлса, уни кесиб, алмаштиринг;\nБарча қаттиқ юзалар моғор босмаганлигига ишонч ҳосил қилинг;\nУйингиздаги намли жойларда гиламлар тўшаманг;\nМоғорланган гиламларни алмаштиринг;\nҲаммом яхши шамоллашига ишонч ҳосил қилинг;\nКондиционерлар уйни қуруқ сақлашга ёрдам беради. Филтрлар мунтазам алмаштириб туринг.\nОзиқ-овқат аллергиясининг олдини олиш\nМуайян маҳсулотни сотиб олишни ва улардан фойдаланишдан олдин, ёрлиқдаги ингредиентлар рўйхатини кўринг. Кўп озиқ-овқатда сут, тухум ёки ер ёнғоқ каби аллергенлар бўлиши мумкин. Кўпгина мамлакатлар қонуний равишда аллерген мавжуд бўлган озиқ-овқат маҳсулотларини аниқ белгилашни талаб қилади.\nПоллиноздан азоб чекаётган бўлсангиз, баҳор ва / ёки ёзги ойларни тобора енглироқ ўтказиш учун баъзи чораларни кўришингиз мумкин.\nАнтигистаминлардан фойдаланинг. Кўпгина беморлар учун улар поллинознинг классик аломатларини камайтиришда жуда самаралидир. Иложи бўлса камроқ уйқучанлик чақирадиган янги дори-дармонларни қабул қилинг.\nУйингиздаги ҳамма ешикларни ва деразаларни ёпиқ ҳолда сақланг. Бу чанг кирмаслиги учун ёрдам беради.\nЕрталаб ёки чанг миқдори юқори бўлган вақтларда кўчага камроқ чиқинг. Шамолли кунларда уйда қолиш яхшироқ.\nМашина бошқараётганингизда машина ойналарнини ёпиб юрган яхшироқ. Ҳаво филтри мунтазам тозаланганлигига ишонч ҳосил қилинг.\nАгар ташқарига чиқсангиз, уйингизга қайтганингизда кийимингизни ўзгартиринг ва душ қабул қилинг. Чанг кийимда, терида ва сочларда йиғиши мумкин.\nАнафилактик шокнинг олдини олиш\nАгар сизда анафилактик шок пайдо бўлиш хавфи мавжуд бўлса, сизда «ҳаракат режаси» мавжудлигига ишонч ҳосил қилинг.\nОта-оналар боланинг аллергияси ва фавқулодда вазиятларда нима қилишлари тўғрисида боланинг мактабига, болалар боғчасига ва бошқаларга хабар беришлари керак.\nФавқулодда вазиятда сизга ёрдам бериши мумкин бўлган вазиятларни дўстларингиз ва дўстларингизга айтиб беринг.


Ўқувчидан мактаб таъмири учун пул талаб қилингач, сумкаси олиб қўйилди\n20:40 / 14.05.2019\nСурхондарё вилояти Жарқўрғон туманида 1-синф ўқувчиси М.А.нинг (ўқувчининг вояга етмагани туфайли исми ошкор этилмайди - таҳр.) сумкаси мактабдаги таъмир ишларига 38 минг сўм талаб қилингани важи билан олиб қўйилди. Бу ҳақда Kun.uz мухбири хабар бермоқда.\nЎқувчининг момоси Иқболой Қодированинг айтишича, 1-синфда ўқиётган набираси сумкаси олиб қўйилгани учун ўзини ёмон ҳис этган.\n«Мен энди мактабга қандай бораман? Сумкамни олиб қўйишди-ку, қайтариб беришсин, дея роса йиғлади. Шу кайфиятда боланинг таълим олишга қизиқиши қоладими? 38 минг талаб қилибди, бошқа синфларда ҳам пул йиғиш давом этмоқда. Мен учун мактаб ҳам масжид каби улуғ жой, тумандаги илғор фермерлардан бири бўлиб, синфхонани ҳомийлик асосида таъмир қилиб беришга ҳам тайёрман. Лекин нега боланинг кўнглини оғритиб, бундай хўрлайди? », — дейди ўқувчининг момоси.\nKun.uz мухбири билан суҳбатлашган тумандаги 1-мактаб директори Дилбар Хазратқулова айни шу масалада, ўқувчиларнинг ота-оналари иштирокида, ўқитувчилар билан йиғилишга шошаётганини маълум қилди.\n«Ота-оналар иштирокида 28 апрель куни ўтказилган умумйиғилишда уларга ихтиёрий ҳомийлик асосида хайрия қилиши таклиф қилинган. Аммо аниқ сумма ва мажбурий пул йиғими ҳақида гап айтилмаган. Айни вазиятига ойдинлик киритиб, аниқ маълумот тақдим этаман», — дейди директор Хазратқулова.\nХалқ таълими вазирлигининг 2017 йил 28 апрелдаги 135-сонли буйруғига кўра, таълим муассасаларини янги ўқув йилига тайёрлаш борасида ўқувчи ва уларнинг ота-оналаридан пул маблағларини йиғиш ҚАТЪИЯН ТАҚИҚЛАНАДИ.\nЎзбекистон Республикаси Адлия вазирлигида 2012 йил 3 июлда 2377-сон билан рўйхатга олинган Халқ таълими муассасасининг Васийлик кенгаши тўғрисидаги намунавий низомга мувофиқ ота-оналар ихтиёрий равишда васийлик кенгаши қарори билан таълим муассасасининг моддий-техника базасини ривожлантириш, унинг биносини таъмирлаш ва ҳудудини ободонлаштиришга кўмаклашишлари мумкин, деб белгиланган. Ҳомийлик ёрдами фақатгина ихтиёрий равишда амалга оширилиши мумкин\nЙПХ инспектори ҳайдовчидан 1 млн сўм талаб қилди


Йўқчилик туғилишни камайтирди\nИқтисодий тақчиллик кучаётган бир пайтда ўзбек аёллари иккита фарзанд туғиш билан чекланишни афзал кўрмоқдалар.\nЎнта бўлса ўрни¸ қирқта бўлса қилиғи¸ деган нақлга амал қилиб келган болажон ўзбекларнинг серфарзандлик анъанасига ҳам замона қийинчиликлари таҳрир киритмоқда.\nХўш, бугунги кунда ҳам ўзбек оилалари кўп фарзандлими, ўзбек аёллари қанча фарзанд кўришни xоҳлаётир?\nХоразмлик 57 ёшли Роза опа ўн нафар фарзанд кўрган. Олти қиз тўрт ўғилнинг онаси Роза опага кўра, авваллари аёлларнинг аксарияти кўп фарзанд кўришни хоҳлаган.\n- Бизнинг замонамизда юрт, замон яхши эди. Турмуш яхши эди. Ҳамма нарса етарли эди. Шунинг учун биз бола туғаверганмиз¸ боқаверганмиз. Менинг ўнта болам бор. Бу ерда яна Моможон опа¸ Энажон опа деганлари бор. Уларда 11-12 тадан бола бор. Ҳатто 18 бола туққан аëллар бор.\nРоза опанинг катта келини Манзуранинг уч нафар фарзанди бор. Манзурага кўра, ҳозирги пайтда кўп фарзанд кўришга иқтисодий муаммолар тўсқинлик қилади.\n- Ҳозир кўпи билан иккита бола туққан маъқул. Ундан кўпи кўп. Ҳозирги пайтда шу иккитани боқиш ҳам қийин бўлиб турибди. Бола кўп бўлса¸ боқиш қийин, - дейди Манзура.\nКузатувларга кўра, ҳозирги пайтда ёш оилалар асосан икки нафар фарзанд кўришни хоҳлайди. Оилада тўрт ёки беш фарзанд бўлса, бундай оилалар кўп фарзандли ҳисобланмоқда.\nЛекин Тошкент шаҳрида яшовчи Сурайёнинг айтишича, ҳозирда ҳам ўн фарзандли оилалар учраб туради.\n- Саккиз-ўн болали ўртоқларим ҳам бор. Қўни-қўшниларимнинг ичида ҳам тўққизта бола туққан биттаси яқинда битта бола асраб олди. Битта ўртоғимнинг саккизта боласи бор, - дейди Сурайё.\nБундай оилалар кўп фарзанд кўришда “Ўнта бўлса ўрни бошқа”, “Ҳар бир фарзанд ўз ризқи билан туғилади” деган нақлларга амал қилишади. Ислом динидан яхши хабардор бўлган Аюбхон фарзанд кўришни режалаштириш масаласига қаршилигини айтади.\n- Оилани режалаштириш деган нарса бу дунëқарашга боғлиқ масала. Дунëда лаззат олиш¸ бу дунëда фақат моддий лаззат олиш деган дунëқарашдан келиб чиққан оилани режалаштириш деган нарса бор. Лекин шариатда Пайғамбар (с.а.в) “Мен сизларнинг кўплигингиз билан фахрланаман”, деган, - дейди Аюбхон.\nТошкентлик Сурайёга кўра, кўп фарзандли оилаларда иқтисодий муаммолар боис болалар қийналиб яшамоқда.\n- Худо ризқи билан беради, дейди. Ризқ дегани фақат ейиш-ичиш эмас. Уни маърифатли қилиш ҳам ризқ. Маънавий ризқ. Уларга илм ўргатиш¸ ҳунар ўргатиш учун ҳам моддий маблағ керак.\nЎша ўнта боласи бор қўшнимнинг боласи 2-3 ойлаб мактабга чиқмайди. Чунки пойафзал тополмайди. Ўнта болага бирданига оëқ кийим олиб бериш ҳазилми?\nПешингача биттаси мактабга боради. Мактабдан югуриб келади ва унинг курткасини кийиб¸ иккинчиси мактабга кетади. Қанча марта унинг уйига чиққан бўлсам¸ шундай аҳволга дуч келганман. Мана, яқинда ўнинчисини туғиб олди.\nМенда учта бор. Мен ҳам туғишни хоҳлайман. Лекин бошқа тарафларини ҳам ўйлайман, - дейди Сурайё.\nТиббий мутахассислар ҳам кўп фарзанд туғиш аёл соғлигига жиддий таъсир қилишини таъкидмоқдалар.


ЭКСПО – 2017 « MAKTAB муаллимлар, янгиланган, жаңартылған білім, мактаб, ьфлефи, Қозоғистон\nСайрам тумани муаллимлари ЭКСПОда\nШу кунларда бир гуруҳ юртдошларимиз, устозлар Астана шаҳри зиёратидалар. Улар ЭКСПО кўргазмаси ва шу билан бирга пойтахтнинг диққатга сазовор жойларини томша қилмоқдалар. Нурилла Акрамов, Эрпўлат Мўминов, Нодир Усмонов, Ойбек Юсвалиев, Олимжон Ҳамрокулов, Абдурашид Тажиев, Шухрат Қаратоев, Бекзот Тўхтаметов, Абдурашид...\nЭКСПОда «Дўстлик» мезбон бўлади\nТез кунларда Астана шаҳрида бошланадиган «ЭКСПО — 2017» ихтисослаштирилган кўргазмасида меҳмонлар билан учрашувларда «Дўстлик» ҳамжамияти ҳам иштирок этади. Бизнинг ташкилотлар «Ҳамкорлик кўприклари» дастури доирасида турли мамлакатлар вакиллари учун миллий бирлик ва тотувликнинг Қозоғистон модели тақдимотини...\nМангу элнинг етти қадрияти\nМангу элнинг етти қадрияти: Мангу эл бу – Мустақиллик ва Астана. Мангу эл бу – Умуммиллий бирлик, тинчлик ва тотувлик. Мангу эл бу – Дунёвий давлат ва юксак Маънавият. Мангу эл бу – инновациялар асосида мунтазам иқтисодий ўсиш. Мангу эл бу – Оммавий Меҳнат Жамияти. Мангу эл бу – Тарих, Маданият ва Тил умумийлиги. Мангу эл бу – Миллий...


Сколари расман таништирилди\n01.07.2009 17:02 | Чемпионат\n1 июл куни “Интерконтиненталь” меҳмонхонасида “Бунёдкор” клубининг янги бош мураббийи – Луиз Фелипе Сколарининг расмий таништирув маросими бўлиб ўтди.<?xml:namespace prefix = o ns = "urn:schemas-microsoft-com:office:office" />\nАввало бразилиялик машҳур мураббийнинг “Бунёдкор”га таклиф этиш ғояси қандай келиб чиққанлиги ҳақида клубнинг ижрочи директори Исмоилов Таваккал Қодирович анжуманга тўпланганларга гапириб берди:\n- Ушбу мутахассис билан кўплаб ишларни амалга оширмоқчимиз. Буларнинг ҳаммаси Ўзбекистонда футболни ривожлантиришга қаратилган. Биз бежизга айнан Сколарини танламадик. Ўйлайманки, Сколари улкан лойиҳаларни амалга ошириши мумкин бўлган кучли ва тажрибали мураббий. Бразилиялик машҳур мутахассис билан 1,5 йиллик шартнома имзоланган. Лекин бу - яна бир ярим йилдан сўнг шартнома тўхтатилади дегани эмас. Биз бундай жаҳонгга донғи кетган мураббий билан имкон қадар узоқ муддат ҳамкорлик қилмоқчимиз.\nКейин сўз Луиз Фелипе Сколарига берилди:\n- Мен катта мамнуният билан фаолиятимни “Бунёдкор”да давом эттиришга розилик билдирдим. Клуб президентининг амалга оширмоқчи бўлаётган барча ғояларини қўллаб қувватлайман. Мен футболчилик ва мураббийлик фаолиятим мобайнида орттирган бор тажрибамни ўзбек футболининг ривожлантиришга қаратмоқчиман. Клубнинг мақсади – жаҳон миқиёсидаги клублар қаторига кўтарилиш, иқтидорли футболчиларни кашф этишдир. Аммо буни бир кунда амалга ошириб бўлмайди. Биз ушбу мақсадимизга қадамма-қадам, босқичма-босқич эришамиз.\nШундан сўнг, клубнинг ижрочи директори Таваккал Исмоилов Ўзбекистон чемпионини қабул қилиб олган бразилиялик мураббийга Scolari деб ёзилган “Бунёдкор” футболкасини топширди. Кейин “қалдирғочлар”нинг янги устози, 2002 йилги жаҳоннинг энг яхши мураббийи “Бунёдкор”да унга кўмаклашадиган ёрдамчиларини кенг оммага таништириб ўтди. Сколарига Флавио Да Кунья Тейшейра ва Миржалол Қосимовлар яқиндан ёрдам беришади. Жисмоний тайёргарлик бўйича – Дарлан Жозе Шнейдер шуғилланади. Антонио Карлос Прачиделли эса дарвозабонлар билан ишлайди.\nШуни алоҳида таъкидлаб ўтиш керакки, юқоридаги учта мураббий яқин-яқинларгача Лондоннинг “Челси” клубида Сколарига ёрдамлашишганди.\n“Бунёдкор”нинг ўз тарихидаги барча устозлари:\n2005 й. - мураббий Мавзурхўжа Умархўжаев\n2006-2007 й. – бош мураббий Ҳикмат Эргашев\n2007 йилнинг 4 декабридан бошлаб 2008 йилнинг 24 сентябригача – бош мураббий Миржалол Қосимов\n2008 йилнинг 25 сентябридан бошлаб 2008 йил охиригача – бош мураббий Артур Антуньеш Коимбра ЗИКО (Бразилия)\n2009 йилнинг 9 февралидан 2009 йилнинг 15 мартигача – бош мураббий Амет Мемет (Украина)\n2009 йилнинг 16 мартидан 2009 йилнинг 30 июнигача – бош мураббий вазифасини бажарувчи Ҳикмат Эргашев\n2009 йилнинг 1 июлидан бошлаб – бош мураббий Луиз Фелипе Сколари (Бразилия)


Samsung Galaxy S6 Edge йилнинг энг яхши смартфони деб тан олинди » Ўзбекистон янгиликлари – Zamin.uz\n18-09-2015 | 22:46\nZAMIN.UZ / Технология / 18 Сентиябр 2015 года574\nТ3 технологиялар кўргазмаси доирасида Samsung Galaxy S6 Edge смартфони “йил смартфони” мукофоти билан тақдирланди. Бу ҳақда Sky News'га асосланиб Kun.uz хабар берди.Samsung қурилмаси iPhone 6, Sony Xperia Z3 Compact, LG's G4 ва the HTC One M9 ўртасидаги кескин рақобатда ғолиб чиқа олди. Айни пайтда, Apple компанияси мазкур кўргазмада бирданига 4та мукофотни қўлга киритди.Йилнинг энг яхши гаджети ва энг яхши тақиб юрилувчи қурилмаси мукофотлари Apple Watch “ақлли” соатига насиб этди. iPad Air 2 эса “Йилнинг энг яхши планшети” мукофотини қўлга киритди. Шунингдек, Apple йил бренди деб топилди.


14-05-2019, 16:52 1 438\nБош прокуратура Саид-Абдулазиз Юсупов саломатлиги ҳолати шифокорлар томонидан текширилиб, уни қамоқда сақланишига тўсқинлик қилувчи аломатлар аниқланмаганини маълум қилди. Бу ҳақда "Дарё" нашри хабар берди.\nАксинча, зарурати бўлса, шифокорлар томонидан тергов давомида барча зарурий муолажа ва дорилар тақдим этилади. Бугунги кунда Саид-Абдулазиз Юсуповнинг соғлиғи яхши, - дейилади Ўзбекистон Бош прокуратураси матбуот хизмати маълумотида.\nАзим 14 май 2019 18:43\nМансаб ҳеч кимга вафо қилмайди. Агар буни инкор қилмоқчи бўлсанг, қани айт-чи, аввалги мансабдорлар қаерда қолди? Шундай экан, амал курсисида ўтирганингда солиҳ амаллар қилиб қол, чунки мансабинг кетади, амалларинг қолади.\nВидео: Жаҳонгир Отажонов Президентга мурожаат қилиб ҳоким лавозимини сўради\nЖаҳонгир Отажонов яна бир видеомурожаат йўллади. Бундан аввал собиқ хонанда президентлик сайловларида қатнашиш нияти борлигини айтиб,...\nЎзбекистонда эркаклар аёллардан кўпроқ экани маълум бўлди\nЎзбекистонда эркаклар аёллардан кўпроқ экани маълум бўлди. Бу бўйича маълумот Давстатқўм томонидан тақдим этилди. Маълум бўлишича, 2021...\nЎзбекистонда ноқулай об-ҳаво сабабли қанча аҳоли электрсиз қолгани маълум қилинди\nКеча, 21 январь кунидан бошланган ноқулай об-ҳаво сабабли айрим ҳудудларда электр энергияси билан боғлиқ муаммолар юзага келди. "Ҳудудий...\nСамарқанд ва Қашқадарё вилоятларини боғловчи довон ёпилди\nЎзбекистонда об-ҳавонинг кескин совиб кетиши бир қанча ноқулай вазиятларни келтириб чиқармоқда. Аввалроқ мамлакатимизда кузатилган қор...\nВидео: Ўзбекистонда қор бўрони кузатилмоқда. Электрда узилишлар ва биноларнинг томлари учиб тушмоқда\nБугун Ўзбекистонда ҳаво кескин совиб кетди. Айрим вилоятларда қор бўрони кузатилмоқда. Хусусан, кучли шамол ва қор бўроин кузатилгани...\nЎзбекистон янгиликлари » Жамият » Бош прокуратура Саид-Абдулазиз Юсуповнинг аҳволи ҳақида маълумот берди\nВидео: “Ўрта Осиёдаги энг зўр давлат қиламиз” – собиқ хонанда Жаҳонгир Отажонов президент сайловларида қатнашмоқчи 13\nЎзбекистонликларга кутилаётган совуқда газсиз ва электрсиз қолмасликлари ваъда қилинди 11\nВидео: “Ким у?” – Зулфиқор Мусоқов Аҳад Қаюмни танимаслигини айтди 7\nВидео: Булунғурдаги боғчада калтакланган бола мудира ҳамма тарбияланувчиларни уришини айтди 6


Сенга фарз ўлмағай ғамнок чиқмоқ – Yoshlar ovozi\nСенга фарз ўлмағай ғамнок чиқмоқ\nАлишер Навоий XV асрнинг улуғ мутафаккири, мумтоз адабиётимизнинг юксак чўққисигина эмас, улуғ мураббий, оташин маърифатпарвар, халқимиз маънавий юксалишининг толмас курашчиси ҳамдир. У бутун умрини юрт ободлиги, инсон бахт-саодати, она заминнинг гуллаб-яшнаши учун бағишлади. Эр-юртни маърифатдан баҳраманд қилиш, илм-фан, санъат тараққиётига муносиб ҳисса қўшиш шоир ҳаётининг ҳам, ижодининг ҳам асосий йўналишига айланди. Бинобарин, унинг саъй-ҳаракатлари, эзгу интилишлари, орзу-умидлари замирида баркамол инсонни тарбиялашдек улуғ мақсад ётади.\nАлишер Навоий, энг аввало, ёшлар тарбиясига алоҳида эътибор қаратгани замондошлари томонидан ҳам ёзиб қолдирилган. Заҳириддин Муҳаммад Бобур сўз султонини “Аҳли фазл ва аҳли ҳунарға Алишербекча мураббий ва муқаввий маълум эмаским, ҳаргиз пайдо бўлмиш бўлғай” деб бежиз эсламайди.\nНавоий иқтидорли ижодкор ёшларни доимо қўллаб-қувватлаган. Ўша даврда кўпгина илмий, адабий ва тарихий асарлар бевосита улуғ шоирнинг кўмаги ва ҳомийлиги остида яратилгани ҳам манбаларда қайд этилган. Улуғ мутафаккир халққа зиё тарқатиш, ёшларни илм-фанга йўналтириш борасида ижоди билангина эмас, амалий фаолияти билан ҳам жонбозлик кўрсатган.\nАлишер Навоий ўз даврининг олий ўқув юртлари бўлмиш мадрасалардаги аҳвол, талабаларнинг яшаш шароитларини бевосита назорат қилиб турган. Илм олиш учун мамлакатнинг турли бурчакларидан пойтахтга келиб, машаққатларга сабр қилиб, илм-фанга умрини бағишлаётган толибларга, мусофирлик азоб-уқубатларини бошдан кечираётганларга мурувват ва ғамхўрлигини аямаган. Талабаларнинг моддий аҳволини, яшаш шароитини яхшилаш, уларни рағбатлантириш мақсадида ўз маблағи ҳисобидан нафақа (стипендия)-лар жорий этган. Мадрасалар ихтиёрига вақф ерлар ажратган, улардан келаётган даромадларнинг қай йўсинда тақсимланаётганини шахсан назорат қилиб борган. Натижада илму толиблар асосий диққат-эътиборини илм олишга қаратган.\nБобур: “Султон Ҳусайн Мирзонинг замони ажиб замоне эди, аҳли фазл ва беназир элдин Хуросон, батахсис Ҳири шаҳри мамлу эди. Ҳар кишинингким бир ишга машғуллиғи бор эди, ҳиммати ва ғарази ул эдиким, ул ишни камолға тегургай”, деганида ана шу ҳолни назарда тутган эди.\nАлишер Навоий илм-маърифат дарғалари — муаллимларга ҳам юксак эътибор ва эҳтиром билан муносабатда бўлган. Ҳатто устозининг ўғлига отдан тушиб салом бергани ҳақидаги ривоятда ҳам, демак, катта ҳикмат бор. Шоирнинг:\nАйламак бўлмас адо онинг ҳақин юз ганж ила,\nдеган мисралари ҳам ҳаётий кузатиш ва хулосалар ҳосиласидир.\nШоирнинг мадрасалар муаллимлари ҳақидаги фикрлари ҳам қизиқарли. Мударрис, яъни олий ўқув юртининг муаллими мансаб ва амалдорликка қизиқмаслиги, ўзи яхши билмайдиган илмдан дарс бермаслиги керак. Шунингдек, олий даргоҳ ўқитувчилари чуқур билимли, ҳалол, пок одамлар бўлиши керак, деб таъкидлайди. Улуғ мутафаккирнинг мазкур талаблари бугунги кун учун ҳам ғоят аҳамиятлидир.\nЎзинию халқини гумроҳ этар”,\nдея бонг урганида шоир юз карра ҳақ эди.\nАлишер Навоий ўзининг амалий фаолияти билан ҳам, ўлмас ижодий мероси билан ҳам ёш авлод тарбиясига улкан ҳисса қўшди. Шунинг учун унинг асарлари асрлар давомида мактаб ва мадрасаларда ўқув қўлланмаси сифатида фойдаланилмоқда.\nГап шундаки, улуғ шоир тарбия жараёнини панд-насиҳатлар билангина такомиллаштириш мумкин эмаслигини яхши англаган. У, аввало, ота-она ҳамда фарзанднинг, мураббий билан тарбияланувчининг ҳуқуқ ва бурчларини аниқ белгилаб берган ва бадиий ифодалаган.\n“Ҳайрат ул-аброр” достонининг олтинчи мақолатида шоир фарзанднинг оиладаги тарбиясига алоҳида эътибор қаратади, ота-онанинг фарзанд тарбиясидаги ўрнига тўхталиб ўтади, фарзанднинг ҳуқуқ ва бурчлари ҳақидаги қарашларини баён қилади.\nНавоий фарзанднинг меҳр- шафқатга, ҳимояга муҳтожлигини алоҳида таъкидлайди. Лекин болага ортиқча меҳрибонлик кўрсатиш, ноўрин кўнгли бўшлик қилиш унинг тарбиясига салбий таъсир этишини қайд этади:\nТифл учун қўпмоқ эмасдур адаб,\nПирлар ул ишни демасдур адаб.\nУл мутакаббир ўлуру сен енгил,\nБу ики иш эл нега қилғай дегил.\nҲар киши таврида риоят керак…\nУлуғ шоир абадиятга дахлдор шоҳ асарлар яратди, давлат арбоби сифатида маърифатпарварликка йўналтирилган тадбирларни амалга оширди. Мутафаккир ва мураббий сифатида ахлоқ ва одоб, таълим-тарбия борасида илғор ғояларни олға сурди.\nНавоийнинг илм-фан, таълим-тарбия ҳақидаги фикрлари, ўгитлари, маърифатпарварлик ғоялари амалий фаолиятининг узвий қисмини ташкил этади. У бутун ҳаёти давомида илм-маърифатни тарғиб этди. “Билмаганни сўраб ўрганган олим, орланиб сўрамаган — ўзига золим”, “Оз-оз ўрганиб доно бўлур, қатра-қатра йиғилиб дарё бўлур” сингари панд-насиҳатлари бежиз халқ нақлларига айланиб кетмаган.\nШоир машҳур қитъаларидан бирида айтади:\nАлишер Навоий шу тўрт сатри билан олам-олам маъноларни ифодалаб, энг шариф мавжудот — Инсонни камолотга эришишга даъват этган.\nДарҳақиқат, қисқа умри давомида камолотга интилган, вақтини зое кетказмаган одам бу дунёга келганидан пушаймон бўлмайди. У ўзининг ички имкониятлари, истеъдод қирраларини намоён этиб, баркамоллик сари юз тутади.\nАлишер Навоийнинг ўзи ҳам улуғ мураббий даражасига кўтарилган сўз санъаткоридир. У ижоди ва амалий фаолияти билан Шарқ педагогикаси анъаналарини давом эттирган. Бу унинг инсон тарбияси билан боғлиқ муаммоларни ойдинлаштириб, ўз даврига мослаштиргани билан изоҳланади.\nШуниси диққатга сазоворки, унинг маърифатпарварлик ғоялари умуминсоний характерда бўлгани учун ҳам асрлар давомида ўз аҳамиятини йўқотмади. Натижада, Ҳазрат Навоийнинг адабий мероси асрлар давомида мадрасаларда қўлланма вазифасини ўтади.\nХХ асрга келиб, Беҳбудий, Авлоний, Фитрат сингари маърифатпарварлар янгича таълим-тарбия асосларини яратишда улуғ шоир асарларидан илҳомланди.\nНавоий асарларида илгари сурилган ёш авлоднинг таълим-тарбияси ҳақидаги қарашлар бугунги кунимиз учун ҳам ўз аҳамиятини йўқотмаган. Чунки таълим ва тарбия ҳамма замонларда жамиятнинг маънавий, руҳий ва ақлий тараққиётининг ўзак масалаларидан бири бўлиб келган.\n← Oqibat narxi\nБизга истеъмолчилар эмас, фикрловчилар керак →